title: M/S RG I

text: 23. marraskuuta 1982 alus laskettiin vesille ja 31. lokakuuta 1983 se luovutettiin VEB Deutfracht/Seereederei GmbH:n omistukseen, joka rekisteröi sen Itä-Saksan lipun alle. Kotisatamaksi tuli Rostock. Tuolloin alus oli nimeltään "Kahleberg". 18. kesäkuuta 1990 alus rekisteröitiin Deutsche Seereederei GmbH:n omistukseen ja Saksan lipun alle. Elokuussa 1991 Kahleberg meni Warnowwerftin telakalle Rostockiin, jossa aluksen hyttipaikkaluku kasvoi 12:sta 50:een. 2. tammikuuta 1992 alus aikarahdattiin TR-Linen Trelleborgin ja Rostockin väliseen liikenteeseen. 1. tammikuuta 1994 Kahleberg rekisteröitiin Euroseabridge Schiffahrtsgesellschaftin omistukseen. Helmikuussa 1997 alus siirtyi Liberian lipun alle. Kotipaikaksi tuli maan pääkaupunki Monrovia. Lipunvaihdon jälkeen alus siirtyi Rostockin ja Latvian Liepājan väliseen liikenteeseen. 13. toukokuuta 1997 laiva siirtyi Euroseabridgen Saksan Travemünden ja Liepājan väliseen liikenteeseen. Huhtikuussa 1999 alus palasi jälleen linjalle Rostock–Liepāja. Helmikuussa 2000 Kahleberg aikarahdattiin Amber Linen Liepājan ja Karlshamnn väliseen liikenteeseen. 29. maaliskuuta 2003 aluksen rahtaaja vaihtui, kun puolalainen Polferries aloitti liikennöinnin sillä Świnoujścien ja Ystadin välillä.


title: M/S RG I

text: 23. marraskuuta 2004 suomalainen RG Line osti aluksen. 29. joulukuuta Kahleberg saapui Vaasaan kunnostettavaksi lopetettuaan pari päivää aiemmin Polferriesin liikenteen. 18. tammikuuta 2005 alus rekisteröitiin Suomen lipun alle. Kotisatamaksi tuli Vaasa. Tämän jälkeen alus aloitti liikennöinnin reitillä Vaasa–Uumaja. 23. huhtikuuta alus vuokrattiin tekemään yksi matka Vaasan ja Sundsvallin välillä. 30. kesäkuuta–6. elokuuta välisenä aikana Kahleberg teki yhden matkan viikossa Vaasan ja Sundsvallin välillä.


title: M/S RG I

text: 1. heinäkuuta 2005 alus sai nykyisen "RG I" -nimensä. Marraskuussa aluksessa ilmeni kahteen otteeseen teknisiä vikoja. Jälleen 18. heinäkuuta 2006 aluksessa oli tekninen ongelma, mikä peruutti lähdön Vaasasta. Vikoja ilmeni viiteen otteeseen myös joulukuussa, jolloin aluksen lähdöt joko peruttiin tai ne myöhästyivät. Jälleen 6. helmikuuta 2007 Uumajasta lähdettyään alukseen tuli konevika, mikä myöhästytti RG I:stä useita tunteja.


title: M/S RG I

text: Viimeistä kertaa alus oli liikenteessä 30. joulukuuta 2012, jonka jälkeen se jäi Vaasaan odottamaan siirtoa. Helmikuussa 2013 se hinattiin Grenåon Tanskaan ja toukokuussa sitä ryhdyttiin romuttamaan.


title: Ala (Rooman armeija)

text: Ala () oli Rooman armeijan sotilasyksikkö. "Alalla" tarkoitettiin eri aikoina eri yksikköjä. Tasavallan aikana alalla tarkoitettiin Rooman italialaisia liittolaisia. Tuolloin ala oli osapuilleen samankokoinen kuin roomalainen legioona. Siipeä tarkoittava nimi tuli siitä että tyypillisessä konsulin johtamassa armeijassa oli kaksi legioonaa keskellä ja kummallakin siivellä yksi liittolaisten ala. Keisariajalla ala tarkoitti auxilia-joukkojen ratsuväkeä joiden vahvuus oli joko 521 tai 768 miestä. Keisariajalla alaa johti joko prefekti tai tribuuni.


title: Koti-ikävää

text: Koti-ikävää on poprock-yhtye Monovision esikoissingle, joka julkaistiin 25. huhtikuuta 2007.


title: Koti-ikävää

text: Kappaleet sovittanut Monovisio.


title: David Sobolov

text: David Sobolov (s. 23. lokakuuta 1964 Windsor, Ontario) on kanadalainen ääninäyttelijä, joka tunnetaan useiden videopelien äänirooleista.


title: David Sobolov

text: Sobolov päätyi ääninäyttelijäksi esiintyessään näytelmissä Cappella lauluryhmässä, josta eräs agentti huomasi hänen matalan äänensä. Hän kysyi Sobolovilta tämän halukkuutta alkaa työskentelemään animaatioiden parissa ääninäyttelijänä. Sittemmin Sobolov sai ensimmäisen ääniroolinsa vuonna 1995 FOXilla esitetyssä .


title: David Sobolov

text: Ensimmäisiä päärooleja hän sai 1990-luvun lopulla animaatiosarjoista , ja Sabrina. Sarjojen jälkeen Sobolov on ääninäytellyt enimmäkseen videopeleissä, kuten Call of Duty, , ja . Hän toimi vuonna 2009 Halo Wars pelissä Arbiterin äänenä, jonka roolissa toimi aikaisemmin Keith David.


title: Uusi ismi

text: Uusi ismi on pop rock -yhtye Monovision järjestyksessään toinen single, joka julkaistiin 19. syyskuuta 2007.


title: Uusi ismi

text: Kappaleet säveltänyt ja sanoittanut Lassi Rajala.


title: Armando Peraza

text: Armando Peraza (30. toukokuuta 1924 Havanna – 14. huhtikuuta 2014) oli kuubalainen muusikko. Hän tuli tunnetuksi muun muassa Santana-yhtyeestä, jossa hän vaikutti lyömäsoittajana 1970-luvulta vuoteen 1990.


title: Armando Peraza

text: Peraza teki muutoin yhteistyötä muiden muassa Mongo Santamarían, George Shearingin ja Cal Tjaderin kanssa.


title: Tupakki piiloon!

text: Tupakki piiloon! on pop rock -yhtye Monovision kappale ja järjestyksessään kolmas single. Kyseessä on promosingle, ja se julkaistiin ainoastaan digitaalisesti 23. tammikuuta 2007. Singlellä on lisäksi kappaleesta musiikkivideo.


title: Tupakki piiloon!

text: + Tupakki piiloon! -video


title: Reisjärvi (lehti)

text: Reisjärvi on Reisjärvellä ja sen ympäristössä viikoittain ilmestyvä sitoutumaton kotiseutulehti. Lehti ilmestyi kokeiluluontoisesti talkoovoimin kolme kertaa 1987 nimellä "Reisikäs", minkä jälkeen tilaajia ilmaantui riittävästi ja lehden toiminta alkoi vakiintua. Reisjärvi-lehti Oy perustettiin vuonna 1995. Vuonna 2004 lehden levikki oli 2 257 mistä se oli laskenut 2 125:een vuonna 2009.


title: Reisjärvi (lehti)

text: Päätoimittajan lisäksi lehdessä työskentelee vuonna 2016 toimittaja sekä ilmoitus- ja laskutushenkilö. Lehti on Paikallislehtien Liiton jäsen. Vuonna 2016 lehden vuosikerran kestotilaus Suomeen maksaa 57 €, ja se on tilattavissa myös ulkomaille. Lehden paino tapahtuu Kiuruvedellä.


title: Andrés Gómez

text: Andrés Gómez (s. 27. helmikuuta 1960) on ecuadorilainen entinen tennispelaaja. Hän syntyi Guayaquilissa, pelasi ammattilaisena vuodesta 1979 ja vetäytyi 1990-luvun edetessä.


title: Andrés Gómez

text: Gómez voitti miesten kaksinpelin Ranskan avoimessa tennisturnauksessa vuonna 1990 kohdattuaan finaalissa yhdysvaltalaisen Andre Agassin.


title: Andrés Gómez

text: Gómez kuului myös miesten nelinpelin voittaneeseen kaksikkoon Yhdysvaltain (1986) ja Ranskan avoimissa (1988). Ensimmäisellä kerralla pelitoverina oli Slobodan Živojinović, toisella Emilio Sánchez. Gómez oli ATP:n nelinpelirankingin kärjessä vuonna 1986.


title: Twickenham Stadium

text: Twickenham Stadium on Twickenhamissa, Richmond upon Thamesissa, Lontoossa sijaitseva pääasiassa rugby union -käyttöön tarkoitettu stadion. Stadionilla on 82 000 paikkaa ja se on heti Wembley Stadiumin jälkeen Yhdistyneen kuningaskunnan suurin stadion. Englannin rugby union -maajoukkue pelaa stadionilla kotiottelunsa, samoin siellä järjestetään muita suuria rugbyotteluita. Stadionilla järjestetään myös suuria konserttitapahtumia.


title: Iskias (yhtye)

text: Iskias on Porissa vuonna 2006 perustettu suomalainen ”äijärock”-yhtye. Yhtyeen debyyttilevy, lähinnä promootiokäyttöön tarkoitettu single "Pelottaa", julkaistiin 13. elokuuta 2007. Singlen toinen kappale ”Huomisen kyynel” pysyi Suomen virallisella latauslistalla seitsemän viikkoa ja Suomen virallisella singlelistalla yli kymmenen viikkoa. Singlen julkaisi Pisa Records.


title: Iskias (yhtye)

text: Myöhemmin Iskias siirtyi levyttämään Poko Rekordsille. Sen toinen single, "Hulluksi teit", ilmestyi Poko Rekordsin julkaisemana 27. helmikuuta 2008, ja sitä seurasi 16. huhtikuuta debyyttialbumi "Oikeus ja kohtuus". Vuonna 2009 Iskias lopetti yhteistyönsä Pokon kanssa ja siirtyi jälleen alkuperäiselle levy-yhtiölleen Pisa Recordsille.


title: Mercury (automerkki)

text: Mercury oli yhdysvaltalainen autovalmistaja joka oli Ford Motor Companyn yksi automerkeistä. Se on perustettu vuonna 1939. Tällöin Mercury toi markkinoille Mercury 8:n. Nykyään suurin osa Mercuryn malleista perustuu Fordin malleihin. Mercury nimi tulee Merkurius-planeetasta, alkuaikoina Mercury oli tunnettu suorituskykyisistä autoista. Mercuryn valmistus lopetettiin vuoden 2010 lopussa.


title: Stabbing Westward

text: Stabbing Westward on industrial rock / industrial metal yhtye. Stabbing Westwardin perustivat Chistopher Hall ja Walter Flakus vuonna 1985, Chicagossa. Yhtye siirtyi kiertueelle viimeisen albuminsa julkaisun jälkeen ja viimeisen keikkansa jälkeen ilmoitti hajonneensa myytyään yli neljä miljoonaa albumia.


title: Stabbing Westward

text: Stabbing Westward palasi keikkalavoille vuonna 2016 kahden hyväntekeväisyyskonsertin muodossa. Kyseisiä keikkoja markkinoitiin yhtyeen 30-vuotisen uran juhlakonsertteina.


title: Stabbing Westward

text: Stabbing Westwardin tulevaisuudesta ei tämän lisäksi olla paljastettu mitään.


title: Stabbing Westward

text: Stabbing Westwardia markkinoitiin tyypillisenä 1990-luvun grungeyhtyeenä, vaikkakin Christopher Hall oli aina painottanut yrittäneensä erottua tästä scenestä. Yhtyeen sanat ovat usein ahdistuneita, itseäänlatistavia ja jopa itsetuhoisia. Yhtyeen epätoivoinen soundimaailma herätti huomiota yhtyeen alkuaikoina, eivätkä MTV ja muut musiikkikanavat esittäneet sitä. Stabbing Westward mielletään usein emokulttuurin suureksi vaikuttajaksi yhtyeen synkillä teemoilla ja ahdistavilla sanoilla, vaikka onkin musiikillisesti geneerisiä emoyhtyeitä paljon raskaampaa ja ilmaisultaan rujompaa.


title: Stabbing Westward

text: Christopher Hall ja Walter Flakus perustivat Stabbing Westwardin collegevuosinaan. He saivat idean perustaa bändi, joka voisi toimia yliopistonsa radiokanavalla. Christopher Hall on kommentoinut asiaa näin: "Since we went to Western Illinois University, Stabbing Westward had a certain 'kill everybody in the school' vibe to it! The school's way out in farm country and the country is really close minded. I was walking around like Robert Smith with real big hair, big baggy black clothes, black fingernail polish and eye makeup. They just didn't get it. We hated the town." Muutettuaan sijaintiaan Chicagoon vuonna 1986, bändin alkuperäisjäsenet olivat Christopher laulussa ja bassossa, Flakus koskettimissa ja Jim Clanin kitarassa. Vuonna 1990 bändi nauhoitti nelikappaleisen EPnsä Iwo Jimma. Julkaisu sisälsi aikaisen version Violent Mood Swingsistä nimella Violent Mood Swing joka päätyisi heidän debyytilleen, Do You Think God is Dead josta työstettäisiin Shame heidän toiselle albumilleen, P.O.M.F josta tulisi The Thing I Hate ja Plastic Jesus, josta tulisi Dawn. Myöhemmin Hall pestasi basistiksi Jim Sellersin ja rumpaliksi Nine Inch Nailsistä tutun Chris Vrennan.


title: Stabbing Westward

text: Bändi kirjattiin Columbia Recordsille ja he julkaisivat debyyttialbuminsa Ungodin vuonna 1994. Bändi lämppäsi tuohon aikoihin Depeche Modea näiden Exotic Tourilla, joka myi erinomaisesti. Bändi sai idean tämän jälkeen avata oman pohjois-Amerikan kiertueensa, jonka myyntiluvut olivat Hallille karkea pettymys. Bändi joutui vaihtamaan rumpalinsa Andy Kubiszewskiin edelliseen kiertueeseen tympääntyneen David Suycottin. Kubiszewski liimautui yhtyeeseen pysyvästi. Stabbing Westward sai myös paljon julkisuutta yhtyeen materiaalin päätyneen useisiin anime-elokuviin. Christopher Hall on kommentoinut asiaan myspace-sivullaan näin: "my music has been in almost a hundred bad movies." Myöhemmin vuonna 2008 Christopher Hall kommentoi Ungodin olevan hänen mielestään selkeästi raskain albumi yhtyeeltä. Andy Kubiszewskin liityttyä yhtyeeseen Stabbing Westward sai enemmän pop-vaikutteita. Tosin Darkest Days oli paluu yhtyeen juurille ahdistavalla ilmapiirillään ja raskaudellaan. Albumi möi platinaa heidän kakkosalbuminsa julkaisun aikoihin.


title: Stabbing Westward

text: Ilman heidän ex-rumpaliaan ja pääosaista laulukirjoittajaansa, bändi tunsi olevansa ahdingossa. Tosin ironisesti Kubiszewski uutena rumpalina pestattiin kirjoittamaan yhtyeen menestyneimmät singlet, muun muassa "What Do I Have to Do?" ja "Sometimes it Hurts". Suuri osa Kubiszewskin sävellyskättä nähdään Wither, Blister, Burn and Peelilla ja Darkest Daysilla. Edellä mainitun albumin äänityksissä ilman virallista kitaristia, kitaraosuudet hoitivatkin Sellers ja Kubiszewski. Myöhemmin yhtyeeseen liitettiin Mark Eliopulos. Wither, Blister, Burn and Peel möi kultaa yhdysvalloissa What Do I Have to Don ja Shamen avustamana. Nämä sinkut pyörivät useasti MTVllä ja monella muulla musiikkikanavalla julkaisuvuotenaan. Bändi kiersi noihin aikoihin muun muassa Kissin, Sex Pistolsin ja Spongen kanssa. Kaksi vuotta julkaisustaan, yhtyeen suosion huipulla rikkoi myös platinarajan mikä on suhteellisen harvinaista. Tästä vielä eteenpäin jokunen kuukausi ja albumi rikkoi tuplaplatinarajan.


title: Stabbing Westward

text: Bändi palasi Los Angelesiin työstääkseen Darkest Days-albumiaan. Bändi visioi albumin olevan nelinäytöksinen, mutta sitä ei koskaan markkinoitu sellaisena. Tämä albumi on bändin ainoa, joka sisälsi Mark Eliopulosin soittoa sillä kappaleella Save Yourself kuullaan Eliopulosin kitarointia. Kyseinen kappale päätyi yhtyeen menestyimmäksi singleksi, mutta Darkest Days ei pärjännyt edeltäjänsä myynneille siltikään (Möi tosin ajan kanssa platinaa, kuten edeltäjänsäkin) . Noihin aikoihin bändi kiersi Placebon, The Cultin, Monster Magnetin ja Depeche Moden kanssa. Päivää ennen Darkest Daysin seuraajan äänityksiä tuottajansa Bob Rockin kanssa Columbia jätti yhtyeen kelkastaan. The Thing I Hate-kappale päätyi in pääteemaksi. Save Yourself päätyi Tekkeniin pohjautuvan animaatioelokuvan Soundtrackille ja Urban Legendin soundtrackille.


title: Stabbing Westward

text: Stabbing Westward alkoi tehdä yhteistyötä Koch recordsin kanssa. Mark Eliopulos jätti bändin ja uusi kitaristi Derrek Hawkins pestattiin korvaamaan edellinen kitaristi. Uusi tuottaja Ed Buller johti bändin soundia radioystävällisemmäksi ja pehmeämmäksi edellisen selkeästi synkemmän albumin jälkeen. Yhtye julkaisi hittisinglensä So Far Away ja kiertueensa jälkeen ilmoitti hajonneensa 9. Helmikuuta 2002. Christopher Hall on maininnut demojen olevan raskaampia, kuin albumiversiot, mutta Ed Buller hänen sanojensa mukaan "valtasi" yhtyeen ja teki siitä kevyempää ja duurivoittoisempaa. Tosin albumi oli hänen mielestään sanoiltaan paras. Hall sävelsi myös kappaleet itse, mikä oli hänen mielestään johtanut yhtyeen yksinkertaisempaan soundiin. Albumi möi erinomaisesti Australiassa bändin tuntemattomuuden myötä, mutta on tähän päivään asti myynyt yhtyeen albumeista kaikkein huonoimmin. Hän vertasi bändin menestystä siihen, että he alun perin kiersivät bussilla kolme kuukautta ja rahojen loputtua yhtyeen jäsenet raivostuivat levy-yhtiölle. Myöhemmin tosin Christopher on tunnustanut syyttävänsä tästä vain ja ainoastaan itseään. Yhdysvalloissa lbumi on myynyt tiettävästi noin 600 000 kappaletta, mikä on karkeasti yli Yhdysvaltojen kultalevyrajan. Kiertueen jälkeen yhtye velkaantui 1.200.000 dollarilla kalliiden matkustussuunnitelmiensa myötä. Hall myönsi tämän johtuvan yhtyeen paisuneesta egosta. Jäsenet kieltäytyivät matkustavansa halvoilla, "kehnomman palvelun" kulkuneuvoilla ja pysyi keikkabusseissa- ja kalliissa roudareissa. Loppujen lopuksi Koch löi rahahanat kiinni ja yhtye käytännössä pakotettiin hajoamaan.


title: Stabbing Westward

text: Huhuja pantiin liikkeelle vuonna 2010, että yhtye (Lähinnä Hall ja Flakus) tekisivät paluusuunnitelmia. Tämän kuitenkin Christopher kumosi radiohaastattelussa 2011 kertoen, ettei yhtyeellä nimeltä Stabbing Westward ole enää mahdollisuutta palata. Yhtyeen nimen oikeudet eivät kuuluneet kummallekaan perustajajäsenistä, vaan erinäisille agenteille ja yhtyeen pääosittaisille säveltäjille (Esim Kubizewski ja Eliopulos). Väite kyseenalaistettiin, sillä että he voisivat vain ottaa yhteyttä toisiinsa, mutta Christopher mainitsi entisten osan nimä omistavien jäsenten tulehduttaneen suhteensa Flakusiin ja Halliin.


title: Stabbing Westward

text: Loppuvuodesta 2013 eräänlaisena Stabbing Westward-keikkana voitaisiin pitää The Dreamingin nimellä soitettua konserttia Las Vegasissa, johon osallistui myös Stabbing Westward-kosketinsoittaja Walter Flakus. Flakusin kädenjälkeä kuullaan myös uudella Dreaming-materiaalilla ensimmäistä kertaa kolmeentoista vuoteen.


title: Stabbing Westward

text: Myöhemmin vuonna 2014 The Dreaming ilmoitti Walter Flakusin liittyneen yhtyeeseen. Christopher Hall on aina painottanut The Dreamingin "nousseen Stabbing Westwardin tuhkista". Sosiaalisessa mediassa Hall on ollut Flakusin liittymisestä varsin rieumuissaan ja on sanonut bändinsä olevan soundillisesti nyt askelta lähempänä Stabbing Westwardia, kuten on tarkoituskin.


title: Stabbing Westward

text: Stabbing Westward kiinnitettiin vuonna 2016 Chicagolaiselle Cold Waves-festivaalille 30. juhlavuotensa kunniaksi. Lavalle palaavat Hall/Flakus-kaksikon lisäksi rumpali Johnny Haro ja kitaristi Mark Eliopulos. Kokoonpanon basistia ei ole julkistettu. Eliopulos on viimeksi esiintynyt The Dreamingin kanssa Rise Again-kiertueella vuonna 2015.


title: Daniel Mahrer

text: Daniel Mahrer (s. 6. tammikuuta 1962 Chur, Sveitsi) on sveitsiläinen uransa lopettanut alppihiihtäjä.


title: Daniel Mahrer

text: Mahrer kilpaili urallaan kolmissa talviolympialaisissa ja viisissä maailmanmestaruuskilpailuissa. Saalbachin MM-kilpailuissa 1991, hän saavutti uransa ainoan arvokisamitalin sijoittumalla pronssille syöksylaskussa. Hän sijoittui syöksylaskussa jo vuonna 1989 Vailissa 4:ksi ja 1987 Crans-Montanassa 6:ksi. Talviolympialaisissa Mahrer ei selviytynyt kertaakaan kymmenen parhaan joukkoon, vaan hänen parhaaksi sijoituksekseen jäi Calgaryn olympialaisten syöksylaskun 12 sija.


title: Daniel Mahrer

text: Mahrer kilpaili maailmancupissa vuodesta 1983 vuoteen 1996, saavuttaen 8 osakilpailuvoittoa ja 24 palkintokorokepaikkaa. Hän oli parhaimmillaan maailmancupin kokonaiskilpailussa kahdesti kahdeksas vuosina 1992 ja 1993.


title: Daniel Mahrer

text: Hänellä on kaksi lasta Marco (s. 1990) ja Andrea (s. 1994). Marco osallistui kahteen pujottelun FIS-kilpailuun tammikuussa 2006.


title: Cori Henry

text: Cori Henry (s. 9. joulukuuta 1976) on brittiläinen entinen pikajuoksija.


title: Cori Henry

text: Henry oli Birminghamin sisäratojen MM-kisoissa 2003 mukana Yhdistyneen kuningaskunnan joukkueessa, joka voitti MM-hopeaa 4 x 400 metrin viestijuoksussa. Joukkue nousi hopealle Yhdysvaltain joukkueen hylkäyksen jälkeen.


title: Helkama AX

text: Helkama AX on Helkaman uusin mopomalli jota alettiin valmistaa 1980-luvun lopussa. Mopo korvasi Helkaman edellisen mallin, Helkama Raisun. Ensin Helkama AX oli täysin punainen. Vuonna 1990 sitä alettiin tehdä punavalkoisena. Mopoja näkee nykyään harvemmin, koska suurin osa niistä ovat purettu osiin tai pelto-mopoiksi rakennetuina.


title: Helkama AX

text: Aikanaan AX oli edistyksellinen mopo, jossa on mm. kattava mittaristo (nopeus & kierrosnopeus), Grimecan jarrut (edessä tehokas 220 mm nestelevyjarru ja takana mekaaninen rumpujarru), CDI-sytytys, mekaaninen vesipumppu, tehokas etuvalo ja 12 voltin sähköjärjestelmä.


title: Vakaumus

text: Vakaumus on yleiskielessä varma, vakaa käsitys jostakin perusluonteisesta asiasta. Vakaumus voi viitata etenkin vaikeasti yleispäteväksi todistettavaan asiaan.


title: Vakaumus

text: Vakaumus esiintyy muun muassa käsitteessä "vakaumuksen vapaus" (vertaa ajatuksenvapaus, mielipiteenvapaus, omantunnon vapaus, uskonnonvapaus).


title: Johan Wallner

text: Johan Wallner (s. 8. helmikuuta 1965 Filipstad Ruotsi) on ruotsalainen entinen alppihiihtäjä.


title: Johan Wallner

text: Wallner saavutti urallaan kaksi MM-pronssimitalia suurpujottelussa, ensimmäinen tuli Saalbachin maailmanmestaruuskilpailuista 1991 ja toinen kaksi vuotta myöhemmin Japanin Moriokasta. Hänen uraltaan löytyy lisäksi supersuurpujottelun viides tila Saalbachin MM-kilpailuista, sekä 1994 Lillehammerin olympialaisten suurpujottelun 25:s tila.


title: Johan Wallner

text: Wallner voitti yhden maailmancupin osakilpailun, Berchtesgadenin pujottelun tammikuussa 1986, ja sijoittui yhteensä neljä kertaa palkintokorokkeelle.


title: Johan Wallner

text: Wallner lopetti uransa vuonna 1997.


title: Brenda Taylor

text: Brenda Taylor (s. 9. helmikuuta 1979) on yhdysvaltalainen yleisurheilija, jonka päälaji on 400 metrin aitajuoksu.


title: Brenda Taylor

text: Taylor karsiutui Edmontonin MM-kisoissa 2001 400 metrin aitojen välierissä ajalla 56,52. Kaksi vuotta myöhemmin hän oli Birminghamin sisäratojen MM-kisoissa mukana Yhdysvaltain joukkueessa, joka voitti MM-pronssia 4 x 400 metrin viestijuoksussa. Myöhemmin samana vuonna hän sijoittui 400 metrin aidoissa viidenneksi ajalla 54,93. Vuonna 2004 Taylor juoksi Ateenan olympialaisissa seitsemänneksi ja kolmanneksi.


title: Uhri rakkauden

text: Uhri rakkauden on Frederikin vuonna 1989 julkaisema ja Tallinnassa levytetty albumi. Albumia äänittäessään hänestä tuli ensimmäinen entisen Neuvostoliiton alueella levyttänyt länsimaalainen. Albumilta löytyy muun muassa Elvis Presleyn "The Wonder of You":n suomenkielinen versio "Ei rakkautta voi ostaa" ja "Return to Sender" nimellä "Takki täynnä". Levy sisältää myös monia muita Elvis Presleyn kappaleita suomennettuna, muun muassa


title: Uhri rakkauden

text: Frederik on nimennyt Elviksen yhdeksi esikuvakseen. Albumi myi timanttilevyyn oikeuttavan määrän.


title: Jos tänään tuntis’ huomisen – Kaikki EMI-levytykset 1973–1974

text: Jos tänään tuntis’ huomisen – kaikki EMI-levytykset 1973–1974 on Carita Holmströmin kokoelma-albumi, joka koostuu Holmströmin kahdesta ensimmäisestä albumista: "We Are What We Do" (1973) ja "Toinen levy" (1974). Albumit sisältävät pääosin hänen itsensä säveltämiä jazz-vaikutteisia kappaleita.Levyn neljä viimeistä kappaletta eivät kuuluneet alkuperäiseen "We Are What We Do" albumiin. Kappaleet 14, 15 ja 16 ovat studiolive-äänitteitä.Kappale 12 on Holmströmin ensimmäisen albumin kappaleen "Still I Feel Sorry for You" suomenkielinen versio.


title: Jo Benkow

text: Josef Elias Benkowitz eli Jo Benkow (15. elokuuta 1924 – 18. toukokuuta 2013) oli norjalainen poliitikko. Hän kuului maansa pieneen juutalaiseen vähemmistöön.


title: Jo Benkow

text: Benkow syntyi Trondheimissa, mutta muutti varhain Bærumiin. Hän pakeni vuonna 1942 natsivainoja ensin Ruotsiin ja sitten Britanniaan, mutta palasi lopulta kotimaahansa.


title: Jo Benkow

text: Benkow istui Norjan parlamentissa konservatiivipuolue Høyren jäsenenä vuosina 1965–1993. Hän eteni puoluejohtajaksi (1980–1984), puolueensa parlamenttiryhmän puheenjohtajaksi (1981–1985) ja lopulta parlamentin puhemieheksi (1985–1993).


title: Jo Benkow

text: Benkow julkaisi useita menestyneitä kirjoja, kuten "Fra synagogen til Løvebakkenin", jolla hän sai Bokhandlerprisenin 1985, sekä "Olav – menneske og monarkin" (1991).


title: Frank Church

text: Frank Forrester Church III (25. heinäkuuta 1924 – 7. huhtikuuta 1984) oli yhdysvaltalainen demokraattisen puolueen poliitikko. Hän istui liittovaltion senaattorina Idahosta vuosina 1957–1981.


title: Frank Church

text: Church syntyi Boisessa, Idahossa, ja valmistui juristiksi Stanford Law Schoolista. Hän meni naimisiin Bethine Clarkin kanssa 1947 ja toipui opiskeluvuosinaan kivessyövästä.


title: Frank Church

text: Muun muassa Vietnamin sodan vastustuksestaan tunnetuksi tullut Church oli jälleen ehdolla senaattiin vuoden 1980 vaaleissa, mutta ei päässyt. Hän kuoli haimasyöpään Marylandin Bethesdassa 59-vuotiaana.


title: Gyeongbok

text: Gyeongbok () eli Gyeongbokgung on Etelä-Koreassa Soulin lähellä sijaitseva palatsi. Se on suurin ja merkittävin Joseon-dynastian rakennuttama palatsi, ja se on yksi dynastian "viidestä suuresta palatsista". Palatsi rakennettiin vuonna 1395.


title: Raimondas Rumšas

text: Raimondas Rumšas (s. 14. tammikuuta 1972) on liettualainen maantiepyöräilijä. Hän syntyi Šilutėssa ja aloitti ammattilaisuransa vuonna 1996.


title: Raimondas Rumšas

text: Rumšas voitti vuonna 2000 Lombardian ja vuonna 2001 Baskimaan ympäriajon. Hän sijoittui kolmanneksi Ranskan ympäriajon kokonaiskilpailussa 2002, mutta jäi pian kiinni dopingista.


title: Sudeetit

text: Sudeetit on vuoristo Saksan, Puolan ja Tšekin alueella. Sudeetit jaetaan lukuisiin pienempiin vuoristoihin. Korkein vuori on 1 602 metrin korkeuteen merenpinnan tasosta ulottuva, Karkonosze/Krkonoše-vuoristoon kuuluva Sněžka Tšekin ja Puolan rajalla. Merkittäviä Sudeeteilla sijaitsevia kaupunkeja ovat mm. Harrachov, Karpacz, Špindlerův Mlýn, Szklarska Poręba ja Zittau.


title: Timothy Benjamin

text: Timothy Benjamin (s. 2. toukokuuta 1982) on entinen brittiläinen 400 metrin juoksija.


title: Timothy Benjamin

text: Benjamin karsiutui 1998 Annecyn nuorten MM-kisoissa 200 metrin juoksun välierissä ajalla 21,59. Seuraavana vuonna hän voitti Bydgoszczin alle 18-vuotiaiden MM-kisoissa kultaa 200 metrillä ajalla 20,72 ja alle 20-vuotiaiden EM-kilpailuissa hopeaa ajalle 20,60. Santiago de Chilen alle 20-vuotiaiden MM-kisoissa 2000 hän voitti pronssia 200 metrillä ja kultaa 4×100 metrin viestissä. Vuonna 2001 hän voitti alle 20-vuotiaiden EM-kilpailuissa kultaa 400 metrillä ja sijoittui hopealle 4×400 metrin viestissä. Edmontonin MM-kilpailuissa 2001 hän oli mukana kuudenneksi sijoittuneessa brittien 4×400 metrin viestin joukkueessa. Sijoitus parani viidenneksi Yhdysvaltain joukkueen hylkäyksen jälkeen.


title: Timothy Benjamin

text: Manchesterin Kansainyhteisön kisoissa 2002 Benjamin karsiutui 400 metrin välierissä ajalla 45,89 ja myös Münchenin EM-kisoissa hän karsiutui 400 metrin välierissä. Kauden lopussa hän sijoittui yleisurheilun maailmancupissa kuudenneksi ajalla 45,80. Benjamin oli Birminghamin sisäratojen MM-kisoissa 2003 mukana Yhdistyneen kuningaskunnan joukkueessa, joka voitti MM-hopeaa 4 x 400 metrin viestijuoksussa. Joukkue nousi hopealle Yhdysvaltain joukkueen hylkäyksen jälkeen.


title: Timothy Benjamin

text: Kesällä 2003 Benjamin juoksi hopealle alle 23-vuotiaiden EM-kilpailuissa. Seuraavana vuonna hän voitti Euroopan cupin ajalla 45,37. Ateenan olympialaisissa hän karsiutui 400 metrillä välierissä, mutta sijoittui 4×400 metrillä viidenneksi. Hän juoksi Helsingin MM-kisoissa 2005 viidenneksi ajalla 44,93 ja pitkässä viestissä neljänneksi. Myöhemmin samana vuonna hän juoksi toiseksi ajalla 44,56. Göteborgin EM-kisoissa 2006 hän oli 400 metrin henkilökohtaisessa kilpailussa kuudes ja oli mukana voittamassa pitkässä viestissä hopeaa. Osakan MM-kisoissa 2007 hän karsiutui välierissä.


title: Timothy Benjamin

text: Benjamin lopetti uransa vuonna 2009 loukkaantumisten vuoksi.


title: Katsomus

text: Katsomus on yleiskielessä vakiintunut asenne, pysyväksi lujittunut käsitys elämästä ja perusasioista. Katsomuksen synonyymi on "näkemys" (näkökanta, katsantokanta). Näkemys viittaa myös erityisesti periaatteelliseen asennoitumis- tai suhtautumistapaan, mielipiteeseen, käsitykseen.


title: Katsomus

text: Erkki Hartikaisen mukaan sana "käsitys" on vähemmän epäselvä ilmaisu kuin sana katsomus, joka viittaa näköaistiin. Kun ihminen alkaa puhua, hän ei yleensä aloita sanoilla ”Minun katsomukseni on..” vaan ”Minun käsitykseni on...”. Hartikaisen määritelmän mukaan käsitys tai katsomus on asenne, jonka vallitessa asioita tarkastellaan.


title: Kalmarin unionin lippu

text: Kalmarin unionin lippu oli Kalmarin unionin käyttämä valtiontunnus. Lipun otti käyttöön Eerik Pommerilainen. Lipussa otettiin mallia Dannebrogista, mutta yhtään Kalmarin unionin lippua tai kuvia siitä ei ole säilynyt. Kuvassa oleva lippu on rekonstruoitu muutamien kirjallisten lähteiden perusteella. Kalmarin unionin lippu on ainoa koskaan käytössä ollut yhteispohjoismainen valtiolippu.


title: Meghan Addy

text: Meghan Addy (s. 22. toukokuuta 1978) on yhdysvaltalainen entinen yleisurheilija, jonka päämatkat olivat 400 metrin juoksu sekä 400 metrin aitajuoksu.


title: Meghan Addy

text: Addy oli Birminghamin sisäratojen MM-kisoissa 2003 mukana Yhdysvaltain joukkueessa, joka voitti MM-pronssia 4 x 400 metrin viestijuoksussa.


title: Amplified – A Decade of Reinventing the Cello

text: Amplified // A Decade of Reinventing the Cello on Apocalyptican kokoelma-albumi, joka julkaistiin vuonna 2006. Levyllä on myös kaksi uutta kappaletta: ”Repressed” ja Slayer-cover ”Angel of Death”.


text: Albumi nousi Suomen virallisen listan sijalle 16.


title: Apocalyptica (albumi)

text: Apocalyptica on Apocalyptican viides studioalbumi, joka julkaistiin vuonna 24. tammikuuta 2005. Albumi nousi virallisen listan sijalle 2., ja se myi Suomessa kultaa eli yli 15 000 kappaletta.


title: Kenpeitai

text: Kempeitai (, ”sotilaspoliisi”) oli Japanin keisarillisen armeijan sotilaspoliisi vuosina 1881–1945. Armeijan oman järjestyspoliisin tehtävien sijaan se toimi eräänlaisena salaisena poliisina, joka kotimaassa toimi sisäministeriön alaisuudessa ja merentakaisilla alueilla vastaavasti sotaministeriön.


title: Kenpeitai

text: Kempeitaihin kuului myös eversti Akashi Motojirō joka toimi kiertävänä sotilasasiamiehenä Euroopassa 1900-luvun vaihteessa ja yhdessä suomalaisen aktivistin Konni Zilliacuksen kanssa varusti aselaiva SS John Graftonin.


title: Kenpeitai

text: Pelätty kempeitai syyllistyi toisen maailmansodan aikana moniin japanilaisten pahimpiin kuuluviin sotarikoksiin maan miehittämillä alueilla. Lisäksi poliisi vainosi ”väärin” ajattelevia japanilaisia ja epäilyksien alle joutuneita Japanissa asuvia ulkomaalaisia. Japanissa kempeitailla oli sodan aikana noin 7 500 jäsentä.


Madventures: Kansainvälisen seikkailijan opas on suomenkielinen itsenäiselle matkailijalle suunnattu matkaopas. Kirjan kirjoittajat Tuomas Milonoff ja Riku Rantala ovat ennen kirjan julkaisua tuottaneet kaksi tuotantokautta "Madventures"-matkailuohjelmaa silloiselle Subtv:lle (nyk. Sub). Oppaan kolmas kirjoittaja on helsinkiläinen toimittaja Ari Lahdenmäki. Kirja palkittiin ilmestymisen jälkeen 2007 loppupuolella "Vuoden matkakirjaksi".


title: Madventures: Kansainvälisen seikkailijan opas

text: Kirja opastaa vivahteikkaalla ilmaisulla, kuinka matkata turistikohteiden ulkopuolella pienellä budjetilla. Lisäksi opas selvittää "Madventures"-televisiosarjan taustoja.


title: Ketonukki

text: Ketonukki ("Androsace septentrionalis") on pohjoisella pallonpuoliskolla laajalle levinnyt, kuivien ja avointen kasvupaikkojen esikkokasvi. Suomessa se on harvinainen ja rauhoitettu luonnonsuojeluasetuksella.


title: Ketonukki

text: Ketonukki on syysyksivuotinen vanakasvi. Sen lehdet kasvavat ruusukkeena maata vasten. Muutaman sentin pituiset lehdet ovat ruodittomia tai hyvin lyhytruotisia, kapeatyvisiä, kapean vastapuikeita ja karvaisia. Lehtiruusukkeen keskeltä nousee 3–20 cm, joskus jopa 40 cm korkeita, harvakarvaisia vanoja. Vanat ovat pystyjä tai loivasti kaarevia. Vanan päässä on melko tiivis kukinto. Kukan tukilehdet ovat 2–4 mm pitkät. Karvaiset kukkaperät ovat ainakin kolme kertaa tukilehtensä pituisia. Valkoinen teriö on noin puolen sentin mittainen. Ketonukki kukkii touko-kesäkuussa. Kasvi tuottaa runsaasti siemeniä.


title: Ketonukki

text: Ketonukkia tavataan laajalla alueella Euroopassa, Aasiassa ja Pohjois-Amerikassa tundralta ja lauhkealta vyöhykkeeltä. Etelässä levinneisyysalue ulottuu kauemmas vuoristoissa. Euroopassa levinneisyys rajoittuu lännessä ja etelässä Saksaan, Alpeille ja Karpaateille, ja idässä levinneisyys ulottuu Baltiasta Venäjän kaukoitään ja Siperiaan. Pohjoismaissa lajia tavataan Suomessa, Norjassa ja Ruotsissa. Suomessa ketonukkia on tavattu yli 60 paikalta, lähinnä Ahvenanmaalta ja Manner-Suomen etelä- ja keskiosista. Ketonukki lienee saapunut Suomeen ihmisen mukana eri aikoina ja useista eri suunnista. Tämän vuoksi lajista tunnetaan satunnaisesiintymiä eri puolelta Suomea. Esimerkiksi Oulun Toppilan satama-alueella laji oli 1900-luvun alkupuoliskolla erittäin yleinen laivojen painolastin mukana saapunut tulokaslaji.


title: Ketonukki

text: Ketonukki on Heinolan kaupungin nimikkokasvi, koska kaupungin alueella sijaitsevat Suomen laajimmat ketonukkikasvustot.


title: Ketonukki

text: Ketonukki viihtyy lämpimillä, kuivilla ja avoimilla paikoilla. Tällaisia paikkoja ovat esimerkiksi harjujen ja mäkien etelärinteiden kedot sekä tien- ja radanvarret.


title: Inquisition Symphony

text: Inquisition Symphony on Apocalyptican toinen studioalbumi. Se julkaistiin vuonna 1998 levymerkillä Mercury Records.


title: Inquisition Symphony

text: Albumi ylsi Suomen virallisen listan sijalle 10.


title: Inquisition Symphony

text: Kaikki kappaleet säveltänyt Eicca Toppinen sekä sovittanut Toppinen ja Max Lilja.


title: Karekin I

text:
Karekin I Sarkissian (27. elokuuta 1932 – 29. kesäkuuta 1999) toimi Armenian katolikoksena vuosina 1995–1999. Hän syntyi Syyrian armenialaisyhteisöön, mikä alue kuuluu Kilikian katolikoksen alaisuuteen. Hän opiskeli Oxfordissa 1950-luvulla ja hänestä tuli yksi Armenian apostolisen kirkon johtavista teologeista. Vuonna 1983 hänet valittiin Kilikian katolikokseksi nimellä Karekin II, ja hän tuli tässä virassa tunnetuksi muun muassa teologisen koulutuksen kehittäjänä.
Karekin vieraili tiuhaan Armenian alueella, ja hänet valittiin vuonna 1995 Armenian katolikokseksi. Edellisen kerran Kilikian katolikos oli valittu tähän virkaan 1600-luvulla. Samalla hänen tittelinsä muuttui erikoisesti Karekin II:sta Karekin I:ksi. Hän oli satoihin vuosiin ensimmäinen katolikos, joka vihittiin virkaansa täysin itsenäisessä armenialaisvaltiossa.


title: Karekin I

text: Karekin I ryhtyi moniin uudistustoimenpiteisiin, mutta ne jäivät häneltä kesken hänen kuoltuaan pitkällisen sairauden seurauksena 29. kesäkuuta 1999. Häntä seurasi katolikoksena Karekin II.


title: Michelle Collins

text: Michelle Collins (s. 12. helmikuuta 1971 Canal Zone, Panama) on yhdysvaltalainen pikajuoksija.


title: Michelle Collins

text: Collins karsiutui Stuttgartin MM-kisoissa 1993 400 metrin juoksun välierissä ajalla 52,60. Vuonna 1999 hän voitti Pan-Amerikan kisoissa hopeaa sekä 400 metrillä että 4 x 400 metrin viestijuoksussa. Samana vuonna sisäratojen MM-kilpailuissa Maebashissa hän sijoittui 4×400 metrin viestissä kolmanneksi. Sevillan ulkoratojen MM-kisoissa hän karsiutui 400 metrin välierissä ajalla 50,67, mutta oli voittamassa 4 x 400 metrin viestissä MM-hopeaa. Hän karsiutui Sydneyn olympialaisissa 2000 alkuerissä ja Edmontonin MM-kisoissa 2001 välierissä. Vuonna 2003 hän voitti MM-kultaa Birminghamin sisäratojen MM-kisoissa ja kultaa Yhdysvaltain-mestaruuskisoissa 200 metrin juoksuissa, mutta sai seuraavana vuonna kahdeksan vuoden kilpailukiellon sekaantumisestaan Balco-skandaaliin. Kilpailukielto lyheni myöhemmin neljään vuoteen. Collinsin tulokset helmikuun alusta 2002 mitätöitiin.


title: Michelle Collins

text: Collins alkoi 2007 tehdä yhteistyötä Yhdysvaltain antidopingtoimikunnan USADA:n kanssa ja tunnusti käyttäneensä tetrahydrogestrinonia ja erytropoietiinia. Vastineeksi yhteistyöstä USADA esitti, että Collinsin kilpailukiellosta poistettaisiin vuosi. Collinsin kilpailukielto päättyi lopulta hieman alkuperäistä aikaisemmin, 14. toukokuuta 2008.


title: Helmikuun 26. päivän välikohtaus

text: Helmikuun 26. päivän välikohtaus () oli vallankaappausyritys Japanissa 26.–29. helmikuuta vuonna 1936. Sen aloittivat keisarillisen Japanin armeijan äärinationalistisen ryhmittymän Kōdō-han upseerit. 1 400 sotilasta nuorten upseerien komennuksessa ottivat haltuunsa Tokion keskustan ja surmasivat useita johtavia poliitikkoja, kuten talousministeri Takahashi Korekiyon, kenraali Jōtarō Watanaben ja "naidaijin" Saitō Makoton. He hyökkäsivät myös pääministerin asuntoon ja "jijūn" (kamariherran) asuntoon, mutta epäonnistuivat heidän murhaamisessaan: pääministeri Keisuke Okada ja amiraali Kantarō Suzuki pelastuivat täpärästi.


title: Helmikuun 26. päivän välikohtaus

text: Kapinalliset lähestyivät armeijaministeri Yoshiyuki Kawashimaa ja vaativat uuden hallituksen muodostamista. Vaikka jotkut korkea-arvoiset upseerit kannattivat vallankaappausta, armeijan yleisesikunta ja erityisesti tapahtumista raivostunut keisari Hirohito vastustivat sitä. Neuvottelut kapinallisten kanssa epäonnistuivat, joten seuraavana päivänä julistettiin sotalaki ja kapinallisia komennettiin vetäytymään. Kapinalliset olivat luulleet toimivansa keisarin puolesta ja antautuivat muutaman päivän kuluttua. Kaksi kapinan johtajaa teki seppukun, ja loput 19 tuomittiin salaisessa oikeudenkäynnissä kuolemaan. Heihin kuului oikeistolainen ajattelija Ikki Kita. Armeija käytti tapahtumia oman vaikutusvaltansa lisäämiseen.


title: Marjut Jokela

text: Marjut Anneli Jokela (s. 16. joulukuuta 1959 Orivesi) on suomalainen juristi, korkeimman oikeuden jäsen ja oikeusneuvos vuoden 2008 alusta alkaen.


title: Marjut Jokela

text: Jokela valmistui oikeustieteen kandidaatiksi Helsingin yliopistosta vuonna 1982. Hän on työskennellyt lakimiehenä Helsingin kaupungilla, kuluttaja-asiamiehen toimiston esittelijänä sekä tutkijana, lainsäädäntösihteerinä, lainsäädäntöneuvoksena ja lainsäädäntöjohtajana oikeusministeriössä. Jokela on toiminut useissa lainsäädäntöhankkeissa toimikunnan tai työryhmän puheenjohtajana tai jäsenenä. Hän on lisäksi edustanut Suomen hallitusta Euroopan unionin valmisteluelimissä ja kansainvälisissä sopimusneuvotteluissa.


title: Marjut Jokela

text: Jokela auskultoi Helsingin raastuvanoikeudessa ja sai varatuomarin arvon vuonna 1989. Korkeimman oikeuden jäseneksi hänet nimitettiin 1. tammikuuta 2008 alkaen.


title: Rock Around the Clock

text: Rock Around the Clock on Bill Haley & His Comets -yhtyeen vuonna 1954 julkaisema kappale, josta on tehty myös single. Kappale on yksi yhtyeen tunnetuimmista. Se on yksi maailman ensimmäisiä rock-kappaleita. Se on myös ensimmäinen rock-aiheinen kappale, jota on käytetty elokuvassa tunnusmusiikkina. Tämä tapahtui vuoden 1955 elokuvassa "Älä käännä heille selkääsi" (The Blackboard Jungle).


title: Rock Around the Clock

text: Spede Pasanen käytti kappaletta myös peliohjelmiensa ("Spede Special", "Spedestroika", "Speden sallitut leikit" ja "Speden Spelit") tunnusmusiikkina 80-90-luvuilla.


title: Rock Around the Clock

text: Kappaleesta on tehty myös suomalainen versio ”Tunnista toiseen”, jonka ovat esittäneet muun muassa Harmony Sisters -yhtye, M. A. Numminen sekä vuonna 1990 Tenavatähti-laulukilpailuun osallistunut Mariorvokki Marangi.


title: Blaqk Audio

text: Blaqk Audio on yhtye, joka on AFI-yhtyeen Jade Pugetin ja Davey Havokin sivuprojekti. Blaqk Audio soittaa elektronista poppia. Davey laulaa ja Jade vastaa biisien kirjoittamisesta. Bändin debyyttialbumi "CexCells" julkaistiin vuoden 2007 elokuussa.


title: Bill Haley & His Comets

text: Bill Haley & His Comets oli vuonna 1952 perustettu yhdysvaltalainen rock and roll -yhtye. Yhtye toimi aina keulahahmonsa Bill Haleyn kuolemaan saakka vuoteen 1981. Yhtye teki läpimurtonsa vuonna 1954, kun yhtye julkaisi singlen ”Rock Around the Clock”. Siitä tuli suosittu kappale, joka on samalla rock and roll -historian ensimmäisiä kappaleita. Muita tunnettuja kappaleita ovat mm. ”Crazy Man Crazy”, ”See You Later Alligator” sekä ”Shake, Rattle and Roll”.


title: Peltorusojuuri

text: Peltorusojuuri ("Lithospermum arvense", myös "Buglossoides arvensis") on lemmikkikasveihin kuuluva viljapeltojen vanha rikkakasvi. Suomessa laji on nykyään erittäin harvinainen ja luokiteltu uhanalaiseksi.


title: Peltorusojuuri

text: Yksivuotinen tai ylitalvinen peltorusojuuri kasvaa 15–45 cm korkeaksi. Kasvin juuri on punavioletti ja värjäävä. Varsi on harvaan karkeakarvainen ja yläosasta vähähaarainen. Harmaakarvaiset lehdet ovat kapean vastapuikeita tai puikeita ja vain keskisuoni erottuu lehdestä selvästi. Kukkien tukilehdet ovat lehtimäisiä. Kukat ovat väriltään kellanvalkoiset ja yläosasta sinertävät, joskus myös kokonaan sinertäviä. Kukan teriö on kapean suppilomainen ja 6–8 mm pitkä. Peltorusojuuri kukkii Suomessa kesä-heinäkuussa. Kasvin hedelmykset ovat harmaanruskeita ja nystermäpintaisia.


title: Peltorusojuuri

text: Peltorusojuuri on länsieurooppalais-keskisiperialainen kasvi, jonka tarkkaa alkuperäistä esiintymisaluetta ei tiedetä. Se on levinnyt koko Eurooppaan Islantia ja mantereen pohjoisimpia osia lukuun ottamatta. Levinneisyysalue jatkuu läpi Venäjän Keski-Siperiaan saakka. Lisäksi sitä tavataan Pohjois-Afrikassa ja satunnaisesti monin paikoin Aasiassa. Ihmisen mukana laji levinnyt Australiaan ja laajalle alueelle Pohjois-Amerikan itäosiin. Eteläiseen Suomeen peltorusojuuri on levinnyt viljelykasvien mukana ainakin jo keskiajalla, minkä vuoksi se on muinaistulokas. Pohjanmaalla ja Pohjois-Suomessa laji on uustulokas, jonne se on tullut muun muassa saksalaisten sotilaiden mukana. Lajia on esiintynyt satunnaisesti suurimmassa osassa Suomea, mutta nykyään se on hyvin harvinainen ja kadonnut suurimmasta osasta Suomea. Viime aikoina peltorusojuurta on tavattu vain Ahvenanmaalta ja Etelä-Suomesta. Esimerkiksi Keski-Suomesta tunnetaan noin 50 peltorusojuuren kasvupaikkaa, mutta viimeisin havainto lajista on maakunnasta vuodelta 1976.


title: Peltorusojuuri

text: Peltorusojuuri kasvaa viljapelloilla, kyläkallioilla, satamissa ja lastauspaikoilla. Vielä 1900-luvun alkupuolella sitä tavattiin runsaasti varsinkin ruispelloilla rikkakasvina, joihin se levisi siemenviljan mukana. Uusien siemenlajikkeiden ja viljelymenetelmien käyttöön otto, viljan puhdistusmenetelmien tehostuminen sekä viljantuonnin väheneminen idästä ovat olleet pääsyynä peltorusojuuren taantumiseen Suomessa.


title: Peltorusojuuri

text: Nimensä peltorusojuuri on saanut sen juurista saatavasta punaisesta väriaineesta, alkanniinistä, jota on käytetty mm. kosmetiikassa huulipunana ja poskivärinä. Tähän käyttötarkoitukseen viittaa myös lajin ruotsinkielinen nimi "sminkrot". Kasvin lehtiä on myös käytetty teenä.


title: Cold Reality

text: Cold Reality on heavy metal -yhtye Winterbornin vuonna 2006 julkaistu debyyttialbumi.


title: Claudio Gentile

text: Claudio Gentile (s. 27. syyskuuta 1953 Tripoli, Libya) on italialainen jalkapalloilija ja jalkapallovalmentaja. Pelaajana hän voitti maailmanmestaruuden vuonna 1982.


title: Claudio Gentile

text: Gentile oli pelipaikaltaan puolustaja. Hänet tunnettiin kovaotteisena pelaajana.


title: Claudio Gentile

text: Uransa alkuvuosina 1971–1973 Gentile edusti Aronaa ja Varesea. Vuonna 1973 hän siirtyi Juventukseen. Gentile saavutti Juventuksen riveissä muun muassa kuusi Italian-mestaruutta, kaksi Italian cupin voittoa, UEFA Cupin voiton ja Cup-voittajien cupin voiton. Vuosina 1984–1988 hän edusti vielä Fiorentinaa ja Piacenzaa.


title: Claudio Gentile

text: Italian maajoukkueessa Gentile pelasi 71 ottelua ja teki niissä yhden maalin vuosina 1975–1984. Hän edusti Italiaa MM-kilpailuissa vuosina 1978 ja 1982 sekä EM-kilpailuissa vuonna 1980. Gentile saavutti Italian riveissä maailmanmestaruuden vuonna 1982. Hänet muistetaan vuoden 1982 kilpailuista erityisesti Argentiinan Diego Maradonan ja Brasilian Zicon vartioijana.Vuosina 2000–2006 Gentile toimi Italian alle 21-vuotiaiden maajoukkueen päävalmentajana. Hän johdatti Italian ikäluokan Euroopan-mestaruuteen vuonna 2004.


title: Claudio Gentile

text: 19. lokakuuta 2011 Gentile nimitettiin Libyan maajoukkueen päävalmentajaksi.


title: Rauhalinna

text: Rauhalinna on Säämingin Lehtiniemessä sijaitseva puuhuvila, joka edustaa Suomessa harvinaista huvila-arkkitehtuuria ja koristevalikoimaa. Rauhalinna valmistui vuonna 1900. Koristeellisen huvilan suunnitteli ja rakennutti Venäjän keisarillisen linnoitusinsinöörihallituksen kenraaliluutnantti Nils Henrik Agaton Weckman (1850–1906) hopeahääpäivälahjaksi vaimolleen Alma Emilia Sofia Weckmanille (1855–1921). Suunnittelutyö alkoi 1895 ja rakennustyöt aloitettiin 1897. Suunnittelussa avusti arkkitehti Allan Schulman. Rauhalinna edustaa Suomessa arkkitehtonisesti ainutlaatuista yhdistelmää venäläistä huvila-arkkitehtuuria, arabialaista pylväsaihetta ja sveitsiläistyyliin liittyviä leikkaus- ja listakoristeluja. Huvilan alkuperäiseen asuun kuulunut lähes 30 metrin korkuinen minareettitorni, joka jouduttiin lyhentämään 1920-luvulla.


title: Rauhalinna

text: Rauhalinnan omisti Weckmannin suku vuoteen 1924 asti, jolloin Suomen Asemapäällikköyhdistys osti sen. Rakennus joutui puolustusministeriölle 1938 ja toisen maailmansotien aikana siinä toimi Päämajan alainen radiokuunteluasema ja ilmavalvonnan tukikohta. Aliupseeriliiton lomakotina Rauhalinna toimi vuodesta 1948. Vuosina 1954–1965 rakennuksessa toimi Säämingin Tolvaniemen kansakoulu. 1970-luvulla kiinteistö siirtyi puolustusministeriöltä rakennushallitukselle ja se vuokrattiin matkailukäyttöön. Rauhalinnaa entisöitiin Museoviraston valvonnassa 1973 ja toistamiseen 1987–1988, jolloin suunnittelijana oli arkkitehti Kirsti Kasnio. Senaatti-kiinteistöt myi Rauhalinnan yksityiselle omistajalle vuonna 2001.


title: J. E. B. Stuart

text: James Ewell Brown "Jeb" Stuart (6. helmikuuta 1833 – 12. toukokuuta 1864) oli amerikkalainen sotilas Virginiasta ja etelävaltioiden ratsuväenkenraali Yhdysvaltain sisällissodassa. Hänen ystävänsä kutsuivat häntä "Jebiksi". Hän oli syntynyt Patrick Countyssä Virginiassa. Hän kävi West Pointin sotilasakatemian josta valmistui 1854. Hän osallistui intiaanisotiin ja haavoittui 1857. Hän otti osaa myös "hullun" John Brownin kapinan kukistamiseen Harper’s Ferryssä, eversti Robert E. Leen alaisena. Hän erosi Yhdysvaltain armeijasta ja liittyi etelävaltioiden armeijaan 14. toukokuuta 1861, hiukan sen jälkeen kun hänet oli ylennetty kapteeniksi. 16. heinäkuuta hänet ylennettiin etelävaltioiden armeijan everstiksi, ja 24. syyskuuta prikaatinkenraaliksi. Hän osallistui ensimmäiseen Bull Runin taisteluun, ja Leen Pohjois-Virginian armeijan kampanjan aikana hän ratsujoukkoineen onnistui tunkeutumaan unionin komentajan kenraalimajuri John Popen päämajaan, ja viemään sieltä tämän täydellisen univormun ja tärkeitä pohjoisvaltioiden armeijan määräyksiä.


title: J. E. B. Stuart

text: Rappahannock-joella loppuvuodesta 1862 Stuart aiheutti viholliselle 230 miehen tappiot, ja menetti omasta joukostaan vain 27 miestä. Fredericksburgin taistelussa joulukuussa 1862 Stuart suojasi Stonewall Jacksonin joukkojen sivustaa, ja otti tämän toisen armeijakunnan komennon, kun Jackson haavoittui kuolettavasti Chancellorsvillessä toukokuussa 1863. Gettysburgin-kampanjan aikana Stuart palasi ratsuväenkomentajaksi, ja onnistui Gettysburgin taistelussa katoamaan vähäksi aikaa, eikä toimittanut Leelle tarvittavia tietoja unionin asemista ja vahvuuksista, sillä hän oli joutunut Brandy Stationin luona kahakkaan unionin ratsuväen kanssa. Stuart saapuikin Gettysburgiin vasta taistelun toisena päivänä. Stuart kaatui taistelussa 12. toukokuuta 1864 Yellow Tavernissa lähellä Konfederaation pääkaupunki Richmondia.


title: Jonas Nilsson

text: Jonas Nilsson (s. 7. maaliskuuta 1963 Hedemora, Ruotsi) on ruotsalainen entinen alppihiihtäjä.


title: Jonas Nilsson

text: Nilsson voitti kultaa pujottelussa Bormion maailmanmestaruuskilpailuissa 1985. Samassa lajissa hän sijoittui 1984 Sarajevon olympialaisissa 4:ksi, 1988 Calgaryssä 6:ksi ja 1992 Albertvillessä 8:ksi. Lisäksi hän oli viides Vailin MM-kilpailuissa 1989.


title: Jonas Nilsson

text: Nilsson voitti urallaan kaksi maailmancupin pujottelu osakilpailua ja oli yhteensä 14 kertaa palkintokorokkeella.


title: Jonas Nilsson

text: Hän lopetti uransa vuonna 1992.


title: Volkswagen Crafter

text: Volkswagen Crafter on Volkswagen Nutzfahrzeugen vuodesta 2006 lähtien valmistama suurikokoinen pakettiautomalli. Markkinoille tullessaan se korvasi Volkswagen LT:n. Ensimmäisen sukupolven Crafter oli Mercedes-Benz Sprinterin sisarmalli, ja sitä myös valmistettiin Mercedes-Benzin tehtaalla Ludwigsfeldessä. Toisen sukupolven Crafter sen sijaan on Volkswagenin kokonaan itse suunnittelema.


title: Volkswagen Crafter

text: Crafter koki pienen kasvojenkohotuksen kesällä 2011, jolloin se sai uudenlaista ilmettä keulan alueellensa. Myös verhoilumateriaaleja uusittiin, ja uutena lisävarusteena saataville tuli värinäytöllinen navigointijärjestelmä. Samalla Crafteriin esiteltiin uudet nelisylinteriset 2,0-litraiset dieselmoottorit.


title: Volkswagen Crafter

text: Toisen sukupolven Crafter esiteltiin Hannoverin hyötyajoneuvonäyttelyssä syyskuussa 2016. Sitä myydään myös nimellä MAN TGE. Crafter valittiin Vuoden Pakettiautoksi 2017.


title: Royal Rumble (2008)

text: Royal Rumble (2008) oli 27. tammikuuta 2008 World Wrestling Entertainmentissa järjestetty tapahtuma. Sen pääottelu oli jokavuotinen 30man Battle Royale, johon osallistui 30 painijaa RAW:ista, SmackDown!:sta ja ECW:stä. Ottelun voitti yllättäen kehään palannut John Cena RAW:ista, joka pudotti ottelussa Chavo Guerreron, Carliton, Mark Henryn ja Triple H:n. Tämän ottelun lisäksi tapahtumassa käytiin kaksi tärkeätä mestaruusottelua, joissa kummassakin vyön silloinen haltija säilytti mestaruutensa.


title: Oscar-gaala 2003

text: Oscar-gaala 2003 oli 75. kertaa järjestetty palkintogaala, jossa Yhdysvaltain elokuva-akatemia jakoi Oscar-palkinnot vuoden 2002 parhaille elokuville. Gaala pidettiin 23. maaliskuuta 2003 Kodak-teatterissa Hollywoodissa. Palkintotilaisuuden juontajana toimi näyttelijä-koomikko Steve Martin, joka oli juontanut myös vuoden 2001 Oscar-gaalan.


title: Oscar-gaala 2003

text: Eniten ehdokkuuksia keräsi Rob Marshallin ohjaama "Chicago", joka oli ehdolla kolmessatoista eri kategoriassa. Elokuva lopulta voitti kuusi palkintoa. Martin Scorsesen ohjaama "Gangs of New York" oli ehdolla kymmenessä kategoriassa, mutta se ei voittanut yhdessäkään.


title: Lars-Börje Eriksson

text: Lars-Börje Eriksson (s. 21. lokakuuta 1966 Åre) on ruotsalainen entinen alppihiihtäjä.


title: Lars-Börje Eriksson

text: Erikssonin uran paras saavutus on supersuurpujottelun pronssimitali Calgaryn olympialaisista 1988. Hän osallistui urallaan kaksiin maailmanmestaruuskilpailuihin. Crans-Montanan MM-kisoissa 1987, hän sijoittui alppiyhdistetyssä 9:ksi ja Vailin kisoissa 1989 samassa lajissa 12:ksi. Vailin kisoissa Eriksson osallistui lisäksi supersuurpujotteluun jossa sijoittui 7:ksi, sekä suurpujotteluun jossa sijoitus oli 11:s.


title: Lars-Börje Eriksson

text: Alppihiihdon maailmancupissa Eriksson pystyi kahteen osakilpailuvoittoon ja kuuteen palkintopallipaikkaan. Hänen uransa paras kausi oli 1989-1990, jolloin hän oli maailmancupin kokonaiskilpailussa 8:s.


title: MM-rallikausi 2005

text: MM-rallikausi 2005 oli järjestyksessään rallin maailmanmestaruussarjan 33. kausi. Kausi alkoi Monte Carlo -rallilla 21. tammikuuta ja päättyi Australian ralliin 13. marraskuuta.


title: Pitkähuilu

text: Pitkähuilu on muovinen tai puinen pötkö, jonka päässä on puinen osa, johon puhalletaan. Nimensä mukaisesti se on pitkä, eikä siinä ole minkäänlaisia sormenreikiä, tai nappeja. Niinpä sillä voi soittaa vain yläsäveliä. Kyseessä on skandinaavinen kansallissoitin, jollaista vastaavat slovakialaiset soittimet koncovka ja fujara. Nykyisin jotkut rakentajat lisäävät niihin sormenreiän tai pari.


title: Candide Thovex

text:
Candide Thovex (s. 22. toukokuuta 1982 Annecy) on ranskalainen ammattilaislaskettelija, joka syntyi La Cluzasin kylässä.
Candide Thovex opetteli laskettelemaan Araviksessa, Ranskan Alpeilla. La Clusazissa hänellä on vielä lapsuuden ystävät ja tyttöystävänsä. Candide nousi hiljaa tunnetuksi sijoittumalla neljänneksi X Gamesien big airissa. Kuuluisa hänestä tuli vasta 16-vuotiaana ländättyään ensimmäisenä Chads gapin, koska Chad itse ei saanut hyppyä onnistumaan elokuvassa Clay Pigeons.


title: Patrik Järbyn

text: Patrik Järbyn (s. 16. huhtikuuta 1969 Borås) on ruotsalainen alppihiihtäjä.


title: Patrik Järbyn

text: Järbyn sijoittui supersuurpujottelussa hopealle Sierra Nevadan maailmanmestaruuskilpailuissa 1996. Lisäksi hän saavutti pronssia syöksylaskussa ja hopeaa joukkuekilpailussa Åren MM-kilpailuissa 2007. Urallaan hän kävi läpi yhteensä yhdeksät maailmanmestaruuskilpailut ja viidet talviolympialaiset. Hänen paras sijoituksensa olympialaisissa on supersuurpujottelun kuudes tila Naganon olympialaisista 1998.


title: Patrik Järbyn

text: Maailmancup-urallaan vuosina 1992–2012 Järbyn osallistui 302 kilpailuun. Palkintokorokkeelle hän ylsi kolmesti. Kvitfjellin supersuurpujottelussa maaliskuussa 1998 hän sijoittui toiseksi ja kolmanneksi hän sijoittui Lake Louisen supersuurpujottelussa marraskuussa 2006 ja Val Gardenan supersuurpujottelussa joulukuussa 2008.


title: Patrik Järbyn

text: Järbyn lopetti uransa maaliskuussa 2012.


title: Lüshunkou

text:
Lüshunkou () eli Lüshun, historiallisesti Port Arthur (), on Dalianin kaupungin suuralue Liaodongin niemimaan eteläkärjessä Kiinan kansantasavallassa. Alue on 506 neliökilometriä suuri ja siellä asuu 210 000 asukasta. Aikaisemmin se oli itsenäinen kaupunki. Port Arthur oli 1800-luvun lopulla ja 1900-luvun alussa geopoliittisesti merkittävä paikkakunta ja Kiinan, Japanin sekä Venäjän taisteluiden kohde. Se oli Venäjän hallinnassa 1897–1905 ja sen jälkeen Japanin hallinnassa vuoteen 1945 saakka. Sillä on hyvä luonnonsatama, joka toimi vuosina 1904–1905 käydyn Venäjän–Japanin sodan avaustaistelun (Port Arthurin taistelu) näyttämönä. Tätä ennen siellä tapahtui Port Arthurin joukkomurha
ensimmäisessä Kiinan–Japanin sodassa vuonna 1894.


title: Lüshunkou

text: Lüshunkoun alkuperäinen kiinalainen nimi on Lüshun. Kansainvälisesti tunnetumman nimensä Port Arthur se sai elokuussa 1860, toisen oopiumisodan aikana Britannian kuninkaallisen laivaston luutnantti William C. Arthurin mukaan, joka partioi tämän strategisesti merkittävän satamapaikan ympärillä taistelulaivalla "HMS Algerine". Siihen aikaan Lüshun oli linnoittamaton kalastajakylä. Paikan ollessa Venäjän hallinnassa sen virallisena nimenä oli Port Arthur (), myöhemmin Japanin hallitessa Ryojun ().


title: Lüshunkou

text: Dalianin keskusta on noin 64 kilometrin päässä Liaodongin niemimaan kärjestä, sen kapeimmalla kohdalla, kun taas Lüshun on niemimaan eteläisimmässä kärjessä. Kuten alempana olevasta satelliittikuvasta ilmenee, Lüshun ympäröi niemen kärjessä olevaa järvimäistä muodostumaa, joka toimii kaupungin sisempänä satamana ja on sellaisena hyvin suojaisa ja ollut 1800-luvulla helposti linnoitettavissa.


title: Lüshunkou

text: Liadongin nimemimaan lounaispuolella on Keltainenmeri, itäpuolella Koreanlahti ja länsipuolella Bohainmeri. Peking on lähes suoraan vastapäätä Lüshunia Bohainlahden toisella puolella.


title: Lüshunkou

text: Saksalainen Krupp-yhtiö sopi 1880-luvun lopulla Kiinan hallituksen kanssa linnoitusten rakentamisesta Port Arthurin ympärille. Tämän on kerrottu tapahtuneen vasta, kun paikalliset urakoitsijat olivat pahoin tunaroineet yrittäessään rakentaa linnoitusta.


title: Lüshunkou

text: Suurta kansainvälistä huomiota Port Arthur sai osakseen ensimmäisen kerran ensimmäisen Kiinan–Japanin sodan (1894–1895) aikana. Sen jälkeen kun japanilaiset olivat voittaneet kiinalaiset Pyongyangissa Koreassa syyskuussa 1894, Japanin ensimmäinen ja toinen armeija kohtasivat maitse ja meritse Liadongin niemimaalla. Japanilaisilla oli kunnianhimoisia suunnitelmia Liadongin niemimaan ja Port Arthurin hallinnasta, ja he ymmärsivät hyvin myös sataman strategisen sijainnin, jonka ansiosta sieltä voitiin hallita Keltaisenmeren pohjoisosan merireittejä ja kulkua Tianjiniin.


title: Lüshunkou

text: Kohdattuaan päivällä ja yöllä 20.–21. marraskuuta 1894 vain vähäistä vastarintaa japanilaiset joukot saapuivat kaupunkiin aamulla 21. marraskuuta. Seuraavina päivinä jotkut länsimaisten sanomalehtien kirjeenvaihtajat kertoivat japanilaisten voittoisten joukkojen surmanneen joukoittain kaupungin kiinalaisia asukkaita, ilmeisesti kostoksi siitä, miten julmasti kiinalaiset olivat kohdelleet japanilaisia sotavankeja Pyongyangissa ja muualla. Huomattavin kirjeenvaihtajista oli "New York World" -lehden James Creelman. Vaikka ainakin yksi amerikkalainen kirjeenvaihtaja kiisti asian, on ilmeistä, että japanilaiset surmasivat erottelematta tuhansittain kiinalaisia sotilaita ja siviilejä. Kertomukset japanilaisten suorittamista joukkomurhista levisivät länsimaissa laajalle yleisön keskuuteen, vahingoittivat Japanin mainetta ja haittasivat Yhdysvalloissa esiintynyttä liikettä, jonka tarkoituksena oli neuvottelemalla muuttaa tämän maan ja Japanin välisiä epätasa-arvoisia sopimuksia. Tapaus tuli tunnetuksi Port Arthurin verilöylynä.


title: Lüshunkou

text: Muuan yhdysvaltalainen merimies, joka oli käynyt satamassa muutamaa viikkoa ennen hyökkäystä, kertoi, että kiinalaiset sotilaat olivat "naurettavia." He eivät näyttäneet esiintyvän sotilaallisesti, heidän vaatetuksensa oli hoitamaton ja siistimätön, ja he vaelsivat paikalla vailla ammattisotilaille ominaista ulkomuotoa. Hän kertoi myös, että siihen aikaan varuskunnassa oli noin 20 000 sotilasta, mutta todennäköisemmin heitä oli noin 30 000–40 000. Hän arvioi, että japanilaiset voisivat valloittaa sataman kolmasosalla sen miesvahvuudesta, mutta jos sitä olisivat puolustaneet kuriin tottuneet sotilaat, paikka olisi ollut valloittamaton.


title: Lüshunkou

text: Japani miehitti Port Arthurin ja hallitsi sodan aikana koko Liaodongin niemimaata. Sodan lopettaneessa Shimonosekin rauhansopimuksessa Japani sai Liadongin niemimaan, mutta sen oli palautettava se Kiinalle, kun sitä uhkasivat Ranskan, Saksan ja Venäjän yhdessä suunnittelema kolmoisinterventio. Tämän Japani koki suurena nöyryytyksenä.


title: Lüshunkou

text: Kaksi vuotta myöhemmin Venäjä painosti Kiinaa vuokraamaan Port Arthurin 25 vuodeksi, ja se sai oikeuden rakentaa rautatien, joka yhdisti niemimaan Kiinan itäiseen rautatiehen. Ratalinjaus johti Port Arthurista läheisen Dalnyn (Dalianin) kautta kiinalaiseen Harbinin kaupunkiin. Radasta tuli Kiinan itäisen rautatien eteläinen haara. Venäläiset ryhtyivät järjestelmällisesti linnoittamaan Port Arthurin satamaa. Tämä ärsytti muutoinkin kuohuksissa ollutta Japania yhä lisää, ja Japani sai kansainvälistä geopolitiikkaa koskeneen kovan opetuksen, jota se ei hevin unohtanut.


title: Lüshunkou

text: Kymmenen vuotta myöhemmin Port Arthur sai jälleen keskeisen merkityksen Kaukoidässä käydyssä sodassa. Voidaan syystä sanoa, että Venäjän–Japanin sota oli ennen kaikkea suuri taistelu Port Arthurin ja sinne johtavan rautatien, Etelä-Mantsurian rautatien, omistuksesta. Sen jälkeen, kun kansainvälinen liittoutuma oli kukistanut boksarikapinan (1900–1901), Venäjä kieltäytyi vetäytymästä tukikohdistaan Mantšuriassa ja alkoi sen sijaan linnoittaa Etelä-Mantšurian rautatien vartta koko pituudeltaan ja perustaa sinne varuskuntia. Japani ehdotti, että maat neuvottelisivat asemastaan Itä-Mantšuriassa, sillä alueen eri osia pidettiin kummankin etupiiriin kuuluvina.


title: Lüshunkou

text: Neuvotteluja käytiin vuosina 1902–1904. Vaikka molemmissa maissa laadittiin monia ehdotuksia sopimuksiksi, Venäjä jatkoi alueen sitomista "de facto" omaan valtapiiriinsä perustamalla linnoituksia ja varuskuntia, vaikka ei "de jure" liittänytkään sitä alueeseensa, ja yritti viivytyksillä saada aikaan itselleen edullisemman sopimuksen. Lopulta kun kahdenvälisiä neuvotteluja oli käyty tuloksetta kaksi vuotta eikä kummankaan maan oikeuksista ja intresseistä Mantšuriassa päästy sopimukseen, Japani aloitti sodan Venäjää vastaan.


title: Lüshunkou

text: Port Arthurin taistelu, joka aloitti Venäjän–Japanin sodan, käytiin Port Arthurin lujasti linnoitetun kaupungin satamassa Lüshunissa 9. helmikuuta 1904, jolloin japanilaiset hyökkäsivät sinne yöllä torpedoilla, minkä jälkeen päivän valjettua pinta-alusten välillä käytiin lyhyitä kahakoita. Satama antautui lopulta 2. tammikuuta 1905 monien maalla ja merellä käytyjen taistelujen jälkeen, joissa japanilaiset miehittivät koko Korean niemimaan, hajottivat Venäjän armeijan, tuhosivat Venäjän laivaston ja katkaisivat huoltoyhteytenä Harbinista toimineen rautatien. Sotatoimet huipentuivat kesäkuusta (toisten lähteiden mukaan heinäkuun lopulta) seuraavaan tammikuuhun saakka käytyihin verisiin taisteluihin, jotka tunnetaan Port Arthurin piirityksenä. Heinäkuun lopulla Japanin sotavoimat olivat vallanneet suurimman osan Liaodongin niemimaasta ja saapuneet Port Arthurin ulommille puolustuslinjoille.


title: Lüshunkou

text: Se seikka, että Japanin sotavoimat olivat saartaneet sataman, johti elokuun alussa Keltaisenmeren meritaisteluun, joka vahvisti Japanin valta-asemaa merellä, jossa sen laivasto jatkoi sataman piiritystä. Käytännössä sodan kaikki taistelut heinäkuuhun 1904 saakka olivat strategisia taisteluja alueiden valtaamiseksi tai satamakaupungin saartamiseksi.


title: Lüshunkou

text: Venäläinen Dalnyn (Dalianin) kaupunki oli oli alkanut kehittyä sen jälkeen, kun keisari Nikolai II oli perustanut sen vuonna 1898. Vuonna 1902 venäläinen varakuningas oli käytännössä hylännyt sen muutoin kuin kauppasatamana ja päätti sen sijaan rakentaa palatsin ja kulttuurirakennukset Port Arthuriin.


title: Lüshunkou

text: Lüshonkou oli Japanin hallinnassa 1905–1945, ja sen nimenä oli silloin Ryojun. Se jakautui 40 kaupunginosaan. Toisen maailmansodan loppuvaiheessa Neuvostoliitto valloitti sen, ja 25. marraskuuta 1945 sen paikalle perustettiin kommunistinen Lüshunin kaupunki. Se oli osa laajempaa Lüdan kaupunkia ja käsitti aluksi 40 kylää ja kolme kaupunginosaa: Dazhong (大众区), Wenhua (文化区) ja Guangming (光明). Tammikuussa 1946 Wenhua liitettiin Dazhongiin ja 40 kylää yhdistettiin 23 kunnaksi. Tammikuussa 1948 jäljellä olleet kaksi kaupunginosaa yhdistettiin Shineiksi (市内区), minkä lisäksi alueella oli 12 kuntaa.


title: Lüshunkou

text: Port Arthur oli Neuvostoliiton ja Kiinan yhteinen laivastotukikohta vuosina 1945–1955, minkä jälkeen se on ollut jälleen täysin Kiinan omistuksessa.


title: Lüshunkou

text: Tammikuun 7. päivänä 1960 Lüshunin kaupunki muutettin Lüshunkoun kaupunginosaksi, joka yhä kuului Lüdaan. Vuonna 1985 sen yhdeksästä kaupunkipiiristä seitsemän sai kaupungin arvon.


title: Lüshunkou

text: Lüshunkoun piiri käsittää 12 osa-aluetta; kaikki aikaisemmat kaupungit on joko lakkautettu, yhdistetty tai muutettu osa-alueiksi.


title: Lüshunkou

text: Lüshonkoun eteläinen puolisko Lushunin eteläisen tien varrella, Lüshunin keskusta ja sotasatama-alue ovat yhä ulkomaalaisilta suljettuja, vaikka Lüshunkou on kokonaan modernisoitu. Lüshunin länsirannalla, Bohainmeren rannalla avattiin "Maailmanrauhan puisto", josta on tullut uusi nähtävyys. Puiston pohjoispuolelle perustettiin Lüshunin kehitettävä vyöhyke sekä Yangtounlahden rannalle Lüshunin uusi satama, josta on suunniteltu junalauttayhteyttä Keltaisenmeren yli Yantaihin.


title: Lüshunkou

text: Dalianin keskustassa toimineet yliopistot on siirretty Lüshunkouhun. Dalian-Jiatongon yliopisto (entinen Dalianin rautatieyliopisto) siirsi ohjelmistokoulunsa uuden sataman läheisyyteen, kun Dalianin vieraiden kielten yliopisto ja Dalianin lääketieteellinen yliopisto sijoittivat sijoittuivat kampuksille Baiyingin-vuorten itärinteelle, Lushunin eteläisen tien varrelle. Dalianin kalastusoikeusyliopisto aikoo siirtää englannin ja japanin kielikoulunsa Daheishiin, Lüshunin pohjoisen tien varteen. Vuoden 2006 lopulta lähtien Sinorail on ylläpitänyt Bohain junalauttaa Lüshunin, Dalianin, Yantain ja Shangdongin välillä.


title: Canary Wharfin metroasema

text: Canary Wharfin metroasema on Lontoon metron asema Jubilee Linella Canary Wharfin liikekeskuksessa. Sen avasi 17. syyskuuta 1999 pormestari Ken Livingstone käynnistämällä liukuportaat. Aseman arkkitehtina toimi Norman Foster ja se paransi valmistuessaan Docklandsin alueen julkisen liikenteen pieneksi käynyttä kapasiteettia. Asema on suunniteltu vetämään noin 50 000 matkustajaa päivässä ja se on yksi metron vilkkaimmista asemista. Aseman aula on laaja, sijaitsee puiston alla ja sinne on lasikattoiset sisäänkäynnit sen molemmista päistä. Asemalaiturit on varustettu laituriovin.


title: Canary Wharfin metroasema

text: Vaikka metroasemalla on sama nimi kuin Docklands Light Railwayn vastaavalla, ne eivät kuitenkaan ole yhteydessä toisiinsa suoraan, tosiasiassa Heron Quaysin asema DLR:llä on lähempänä kuin Canary Wharfin, joten Lontoon liikennelaitoksen kartat osoittavat näiden kolmen aseman väliset kävely-yhteydet. Kaikki kolme ovat yhteydessä toisiinsa maanalaisen ostoskeskuksen kautta.


title: Tsaarin kanuuna

text: Tsaarin kanuuna () on valtava kanuuna, jonka valmistamisen Venäjän tsaari Fjodor I määräsi vuonna 1586. Andrei Tšohovin valama kanuuna painaa noin 38 tonnia ja se on 5,34 metriä pitkä. Sen kaliiperi on 890 mm. Kanuunaa ei uskota käytetyn sotilaallisessa käytössä vaan se oli näyte sotilaallisesta mahdista ja insinööritaidosta. Kanuuna sijaitsee Moskovan Kremlissä Tsaarin kellon läheisyydessä.


title: Tsaarin kanuuna

text: Guinnessin ennätysten kirjan mukaan Tsaarin kanuuna on maailman suurin haupitsi.


title: Erik Lallerstedt

text: Erik Lallerstedt (s. 19. huhtikuuta 1864 – k. 1955) oli ruotsalainen kansallisromantiikan ja klassismin arkkitehti.


title: Erik Lallerstedt

text: Lallerstedt opiskeli vuosina 1882–1889 Kuninkaallisessa teknillisessä korkeakoulussa (KTH) ja Kuninkaallisessa taideakatemiassa Tukholmassa. Yksi hänen varhaisimmista töistään oli Tukholman S:t Peterskyrkan (1900–01). Lallerstedt tuli nopeasti tunnetuksi monumentaalisesta tiiliarkkitehtuuristaan jota hän alkujaan hyödynsi jugend- ja kansallisromanttissävytteisissä töissään. Tiiliarkkitehtuuria edustaa muun muassa vuonna 1906 valmistunut Trygghuset Tukholmassa. Lallerstedtin myöhäisemmät työt, kuten hänen KTH:lle vuosina 1911–40 suunnittelemat rakennuksensa, edustavat enimmäkseen uusklassismia. Vuosien 1907 ja 1929 välisenä aikana Lallerstedt myös toimi professorina KTH:ssa.


title: Erik Lallerstedt

text: Vakuutusyhtiö Thule palkkasi Lallerstedtin ja Ture Rybergin suunnittelemaan yhtiön konttorin Kungsträdgårdsgatanille Tukholmaan. Lallerstedt suunnitteli myös suuren joukon rakennuksia Ruotsin postilaitokselle.


title: Erik Lallerstedt

text: Lallerstedtin suunnittelema Vansbron rautatieasema (1899) voitti vuonna 2016 "Dalarnas Tidningar" -lehden yleisöäänestyksen Taalainmaan kauneimmasta rakennuksesta.


title: Avaya

text: Avaya on IP-puhejärjestelmiin erikoistunut laite- ja ohjelmistovalmistaja. Avaya irtaantui 1. lokakuuta 2000 yhdysvaltalaisesta Lucent Technologiesista, joka oli aikaisemmin irtaantunut AT&T:stä 30. syyskuuta 1996.


title: Avaya

text: Avayan päätuotteita ovat datalaitteet, IP-puhelimet, yhteyskeskuksen laitteet () ja puhelinvaihteet.


title: Avaya

text: 26. lokakuuta 2007 Avaya poistui yhdysvaltalaista Nasdaq-pörssistä, kun kaksi pääomasijoitusyritystä TPG Capital ja Silver Lake Partners ostivat Avayan 8,2 miljardilla dollarilla.


title: Avaya

text: 19. joulukuuta 2009 Avaya osti Nortel Enterprise Solutions -yksikön tuotteet ja toiminnat.


title: Avaya

text: Avayan tärkeimmät tuoteperheet:Avaya tarjoaa Avayan tuotteisiin ja ratkaisuihin perehtyneille ammattilaisille sertifikaatteja. Näitä ovat:


title: Israelin kansalliskirjasto

text: Israelin kansalliskirjasto (; , , lyhennys NLI) on Israelin kansalliskirjasto. Se sijaitsee Heprealaisen yliopiston kampuksilla. Kirjasto toimii myös yliopistokirjastona ja käytössä on myös nimi Juutalainen kansallis- ja yliopistokirjasto (, , lyh. JNUL).


title: Israelin kansalliskirjasto

text: Israelin kansalliskirjastolle rakennetaan uudisrakennus, jonka on suunnitellut sveitsiläinen arkkitehtitoimisto Herzog & de Meuron. Uuden kirjastorakennuksen peruskivi muurattiin 2016 ja rakennushankkeen on tarkoitus valmistua vuonna 2020.


title: Israelin kansalliskirjasto

text: Kirjaston tavoitteena on kerätä kaikki Israelissa kaikilla kielillä julkaistu aineisto, kaikki Israeliin ja juutalaisuuteen liittyvä missä tahansa maassa millä tahansa kielellä julkaistu kirjallisuus. Siellä on yli 5 miljoonaa teosta.


title: Ture Ryberg

text: Ture Ryberg (s. 1881, k. 1961) oli ruotsalainen arkkitehti.


title: Ture Ryberg

text: Ryberg opiskeli arkkitehtuuria Kuninkaallisessa teknillisessä korkeakoulussa (KTH) Tukholmassa vuosina 1908–1912 ja Ruotsin kuninkaallisessa taideakatemiassa vuosina 1912–1914. Hän aloitti arkkitehdin uransa Erik Lallerstedtin alaisuudessa. Rybergin ensimmäinen oma työ oli Yggdrasilin kortteli Djursholmissa vuonna 1916 jonka suunnittelijaksi hän päätyi arkkitehtikilpailun tuloksena. Rybergin suurimpiin töihin lukeutuvat Folkskoleseminariet Linköpingissä (1927) ja Karolinska institutet Solnassa (1936–1955).


title: Jerash

text: Jerash () antiikin aikana Gerasa () on kaupunki Pohjois-Jordaniassa, 48 kilometriä pääkaupunki Ammanista pohjoiseen.


title: Jerash

text: Jerashin kaupunki on Jerashin kuvernoraatin pääkaupunki. Kuvernoraatti on pinta-alaltaan (410 km) pienin Jordanian 12 kuveroraatista. Vuoden 2004 väestönlaskennan aikaan Jerasin kaupungissa asui 31 652 ja koko kuvernoraatissa asui 153 602 ihmistä.


title: Jerash

text: Arkeologisten kaivauksien perusteella Jerashissa on ollut asutusta jo pronssikaudella 3 200 eaa. – 1 200 eaa. Rooman vallattua alueen vuonna 63 eaa. Jerashista ja sen lähialueista tehtiin Rooman provinssi.


title: Into Ankka

text: Into Ankka () on Disneyn sarjakuvissa esiintyvä hahmo, joka on Aku Ankan pikkuserkku ja Touho Ankkaakin pahempi säheltäjä.


title: Into Ankka

text: Into Ankka esiintyi ensimmäisen kerran Romano Scarpan piirtämässä ja käsikirjoittamassa tarinassa ”Into, maailman nurinkurisin ankka” (”Sgrizzo il più balzano papero del mondo”) vuonna 1964. Suomeksi se on julkaistu Roope-setä-lehdessä vuonna 2003. Hahmosta on käytetty suomennoksissa myös nimiä Toope Ankka ja Kummo Ankka.


title: Karjalohjan kirkko

text: Karjalohjan kirkko on vuonna 1860 valmistunut lääninarkkitehti Jean Wiikin suunnittelema kivikirkko. Se sijaitse Karjalohjan keskustassa harjun huipulla, niin että se näkyy sekä Puujärven että Lohjanjärven puolelta Karjalohjaa. Myös Carl Ludvig Engel teki suunnitelmia paikalle, mutta Engelin oppilas Wiik teki lopulta toteutetun suunnitelman. Wiik sai vaikutteita Italian ja Saksan romaanisesta kirkkoarkkitehtuurista.


title: Karjalohjan kirkko

text: Kirkko on harmaakivinen päätytornillinen pitkäkirkko. Kustannusarvio oli 15 354 ruplaa 70 kopeekkaa. Rakennustyön aikana seurakuntalaiset osallistuivat töiden valvontaan. Kirkko oli käytössä 110 vuotta, kunnes se paloi 21. syyskuuta 1970 salamaniskusta, niin että jäljelle jäivät pelkät seinät. Kirkossa oli ollut meneillään ikkunoiden maalaus. Kirkon vasta uusittu kuparikatto suli. Kirkosta pelastettiin palon aikana Alexandra Såltinin alttaritaulu, kynttiläkruunu, ehtoollismalja, pienempiä tauluja sekä Maija af Ursinin suunnittelemat ja paikallisen seppä Sillanpään takomat kyntteliköt. Rauniot jäivät suojaamatta kahdeksikymmeneksi vuodeksi, jona aikana sisälle ehti kasvaa koivua, pajua ja heinää.


title: Karjalohjan kirkko

text: Museovirasto vaati 1987, että rauniot oli suojattava enemmän rapautumisen estämiseksi. Pioneerikoulu olisi halunnut räjäyttää rauniot harjoitustyönä, minkä Museovirasto torjui. Kattokeräys käynnistyi 1989, ja rahaa tuli hyväntekeväisyyskonserteista ja myyjäisistä. Sortumiskunnossa ollut kivikirkko katettiin 1990. Helsingin piispa Eero Huovinen toimitti kesällä 1991 kirkon käyttöönoton. Kivikirkkoa alettiin 1990-luvulla vähin erin korjata lahjoitusvaroin. Uusi tapuli rakennettiin kolmessa osassa, ja se valmistui 1995.


title: Karjalohjan kirkko

text: Votiivilaivan, kirkkolaiva Adelen, on seurakunnalle lahjoittanut Karl Immonen. Siihen lastattiin 1999 kirjeitä, jotka otetaan laivasta 50 vuoden kuluttua ja lähetetään kirjeen osoitteeseen. Laiva on nimetty Karjalohjalle 1934 tulleen terveyssisaren, sisar Adelen mukaan.


title: Karjalohjan kirkko

text: Kirkon viereen rakennettiin 1977 uusi matala ”lasikirkkona” tunnettu seurakuntatalo, jonka suunnittelijoina olivat arkkitehdit Paavo Mänttäri ja Sakari Laitinen. Rakennuksen materiaaleina ovat teräs, lasi ja tiili.


title: Karjalohjan kirkko

text: Karjalohjan seurakunta sai kirkonkellot vuosiksi 1970–1977 lainaksi entisestä Pitäjänmäen kyläkirkosta.


title: Karjalohjan kirkko

text: Peruskorjattu kirkko on Karjalohjan seurakunnan pääkirkko. Kirkossa on digitaaliset urut.


title: Karjalohjan kirkko

text: Karjalohjalla on ollut kirkkorakennus jo 1467 Pappilanniemessä Lohjanjärven rannassa. 1647 ja 1745 rakennetut kirkot olivat Pyhän Ristin hautausmaan alueella. Niiden paikalla on muistomerkki.


title: Snickers

text: Snickers on suklaamakeinen, jota valmistaa Mars-konserni. Snickersissä on toffeeta, paahdettua maapähkinää ja nougat’ta, joiden päällä on sokerikulööriä. Patukka on päällystetty maitosuklaalla. Se esiteltiin vuonna 1930.


title: Snickers

text: Alkuperäistä Snickersiä myytiin Britteinsaarilla aikaisemmin nimellä Marathon. Nimi vaihdettiin Snickersiin vuonna 1990. Yksi Mars-yrityksen perustajan Frank Marsin lempihevosista oli nimeltään Snickers.


title: Snickers

text: Snickers jäätelöpatukka julkaistiin vuonna 1990. Se oli normaalin Snickers-patukan näköinen, mutta sen sisällys oli jäätelöä. Myöhemmin tehtiin karamellin makuinen Snickers-jäätelöpatukka, joka oli oransseissa kuorissa.


title: Snickers

text: Vuonna 1996 julkaistiin Snickers-jäätelötuutti, joka koostui pääasiassa samoista aineksista kuin jäätelöpatukkakin.


title: Snickers

text: Snickers Whitessä normaali suklaa oli korvattu valkosuklaalla. Snickers Whitea oli saatavilla myös kuuden patukan paketeissa.


title: Snickers

text: Snickers with Hazelnut -patukassa on maapähkinän sijaan hasselpähkinää. Myös patukan kuori on erilainen.


title: Snickers

text: More Caramel julkaistiin samaan aikaan kuin More Nuts ja More Choc -patukat. More Caramelissa oli karamellia, More Chocissa enemmän suklaata ja More Nutsissa enemmän pähkinää.


title: Snickers

text: Snickers Dark -patukassa normaali suklaa oli korvattu tummalla suklaalla. Snickers Dark on julkaistu violeteissa ja mustissa kuorissa.


title: Snickers

text: Snickers Peanut Butter -patukassa on maapähkinävoita ja se on neliöity. Kuorien sisällä on kaksi neliötä. Patukasta on saatavilla isompi versio, jossa on neljä neliötä.


title: Snickers

text: Snickers charged oli proteiinipatukka, joka sisälsi kofeiinia, tauriinia ja B-vitamiineja.


title: Snickers

text: Snickers fudge sisälsi toffeen sijaan fudgea. Snickers fudge on julkaistu kaksissa kuorissa, joissa on pieniä eroja.


title: Snickers

text: Snickers 3 nuts sisälsi maapähkinän lisäksi mantelia ja hasselpähkinää.


title: Snickers

text: Intense choc oli sisältä normaali Snickers-patukka, joka oli päällystetty tummalla suklaalla. Intense choc oli alun perin puolalainen julkaisu.


title: Snickers

text: Patukasta oli poistettu toffee kokonaan, ja se sisälsi maapähkinävoita ja nougatia.


title: Snickers

text: Maapähkinän sijaan, Snickers almond sisälsi mantelia.


title: Zvolen

text: Zvolen (, ) on kaupunki Banská Bystrican alueella ("Banskobystrický kraj"), Slovakiassa. Sen pinta-ala on 98,73 km² ja väkiluku 43 137 (31.12.2005). Vuoden 2001 väestönlaskennan mukaan asukkaista oli slovakkeja 95,9 %, tšekkejä 1,2 %, romaneja 0,9 % ja unkarilaisia 0,5 %. Uskonnoltaan 52,5 % ilmoitti olevansa roomalaiskatolisia ja 15,0 % protestantteja. 26,4 % ei ilmoittanut mitään uskontoa.


title: Perea

text: Perea oli historiallinen alue Palestiinassa. Se rajoittui lännessä Jordanjokeen ja Kuolleeseenmereen ja idässä Decapolikseen ja Nabateaan. Perea kuului aluksi Herodes Suuren kuningaskuntaan, kunnes hänen kuoltuaan alue jaettiin hänen lastensa kesken, jolloin Herodes Antipas sai Perean hallintaansa. Myöhemmin keisari Tiberius karkotti Antipaksen ja Herodes Agrippa nousi hänen tilalleen. Perea kuului sittemmin Rooman provinssiin, Iudaeaan.


title: Jackson Haines

text: Jackson Haines () oli yhdysvaltalainen balettitanssija ja taitoluistelija, jota yleisesti pidetään nykyaikaisen taitoluistelun isänä. Hän toi lineaarisen englantilaisen taitoluistelutyylin rinnalle balettitaustaansa nojautuvia liikeratoja ja kuvioita.


title: Jackson Haines

text: Hainesin aikana ei pidetty Yhdysvaltojen mestaruuskilpailuja, mutta 1860-luvulla häntä sanottiin kansalliseksi mestariksi.


title: Jackson Haines

text: Haines kuoli keuhkokuumeeseen tai tuberkuloosiin juhannusaattona 23. kesäkuuta 1875 Kokkolassa, ja hänet on haudattu Kokkolan vanhalle hautausmaalle.


title: Jackson Haines

text: Hainesilla oli Yhdysvalloissa perhe, vaimo Alma ja lapsia. Hänen sisarensa oli Euroopan-kiertueella mukana Englannissa, mutta palasi kotiin.


title: Jackson Haines

text: Kokkolassa järjestetään joka vuosi syyskuussa Jackson Haines Cup.


title: Kana (kirjoitusjärjestelmä)

text: Kana () tarkoittaa japanin kielessä käytettyjä tavuaakkosia, "hiraganaa" ja "katakanaa". Molemmilla voidaan kirjoittaa kaikki japanin kielen äänteet, ja ne ovat käytössä rinnakkain, mutta eri tarkoituksissa. Kana-aakkoset on kehitetty kiinalaisista kirjoitusmerkeistä, jotka tunnetaan Japanissa nimellä "kanji" (), niille vaihtoehtoiseksi ja rinnakkaiseksi kirjoitukseksi.


title: Kana (kirjoitusjärjestelmä)

text: Ensimmäinen, hiraganaa ja katakanaa edeltänyt kana-järjestelmä oli "man’yōgana", jossa kiinalaisia kirjoitusmerkkejä käytettiin kirjoittamaan japanin kielen tavuja foneettisesti. "Hentaigana" tarkoittaa vuorostaan hiragana-aakkosten historiallisia, käytöstä pois jääneitä merkkejä.


title: Kana (kirjoitusjärjestelmä)

text: Tavuaakkosto muodostuu 46 tavusta. Kukin merkki koostuu konsonantista ja vokaalista, esimerkiksi ka, sa, mu; poikkeuksena ovat pelkät vokaalit ja ’n’. Jokaiselle tavulle on kaksi kirjoitustapaa: sitä vastaava hiragana ja katakana.


title: Kana (kirjoitusjärjestelmä)

text: Katakanaa käytetään yleisimmin translitteroimaan vierasperäisiä sanoja ja esimerkiksi mainonnassa ja joissakin lastenkirjoissa. Katakana-merkit ovat kulmikkaan muotoisia ja peräisin kanjimerkkien osista.


title: Kana (kirjoitusjärjestelmä)

text: Hiraganaa käytetään vuorostaan kirjoittamaan sanojen taivutuspäätteitä, koska kanjit eivät yksittäisinä merkkeinä voi ilmaista kuin taipumattomia sanoja, kuten substantiiveja ja verbien vartaloita. Hiraganalla kirjoitetaan myös muun muassa partikkeleita, prepositioita ja monia yleisesti käytettyjä sanoja. Hiragana-merkit ovat pehmeän muotoisia ja ne on kehitetty muuntelemalla kanjimerkkien osia.


title: Kana (kirjoitusjärjestelmä)

text: Molemmilla kana-merkistöillä voidaan kirjoittaa samat 46 tavua, mutta muita äänteitä voidaan ilmaista muuntamalla näitä merkkejä lisäämällä niiden yläkulmaan tarkkeita ("nigori"), kaksi lyhyttä viivaa eli "dakuten" tai pieni ympyrä eli "handakuten". Lisäksi aakkostoon kuulumattomia äänteitä voidaan kirjoittaa yhdistämällä merkkejä toisiinsa, esimerkiksi lisäämällä aakkosen perään pieni "ya"-, "yu-" tai "yo"-tavu, jolloin tavusta "ki" saadaan "kya", tavusta "shi" saadaan "shu" ja niin edelleen.


title: Kana (kirjoitusjärjestelmä)

text: Pienikokoisia kanamerkkejä voidaan käyttää tekstissä kanjimerkkien päällä tai vieressä osoittamaan niiden ääntämys. Tätä kutsutaan nimellä "furigana".


title: Kana (kirjoitusjärjestelmä)

text: Sekä hiragana että katakana ovat kehittyneet vanhasta man’yōgana-kanajärjestelmästä, eräänlaisista foneettisista kanjimerkeistä. Perinteisesti kanamerkistön kehittäjän on sanottu olevan buddhalainen pappi Kūkai 800-luvulla. Sitä ei kuitenkaan ole todistettu. Kūkai toi Japaniin Siddham-kirjoituksen palatessaan Kiinasta vuonna 806.


title: Kana (kirjoitusjärjestelmä)

text: Nykyinen kanamerkistö ja säännöt niiden käytölle kirjattiin lakiin vuonna 1946.


title: Kana (kirjoitusjärjestelmä)

text: Kanoja käytetään japanin kielessä aakkostukseen. Niitä käytetään "gojūon"-järjestelmän mukaan (あ い う え お … わ を ん), vaikkakin iroha-runon järjestystä käytetään myös joissakin tapauksissa. Sanakirjoissa on eroja lyhyitä ja pitkiä vokaaleja, pientä tsu-kanaa ja tarkkeita käyttävien merkkien järjestämisessä.


title: Jalokaasuyhdiste

text: Jalokaasuyhdisteet ovat inerttien alkuaineiden, jalokaasujen ja muiden alkuaineiden, yleensä halogeenien, muodostamia yhdisteitä.


title: Jalokaasuyhdiste

text: Jalokaasut eivät reagoi muiden aineiden kanssa niiden elektronirakenteen takia: kaikilla jalokaasuilla, heliumia lukuun ottamatta, on uloimmalla atomikuorellaan kahdeksan elektronia, eli ne ovat täydessä oktetissa jolloin atomin elektronikuorilla vallitsee elektroninen tasapaino. Atomit eivät siis pyri oktettiin kemiallisen reaktion kautta viemällä toisilta atomeilta oktettiin vaadittavat puuttuvat elektronit.


title: Jalokaasuyhdiste

text: Jalokaasuja pidettiin täysin reagoimattomina muiden aineiden kanssa, mutta kuitenkin jo vuonna 1933 yhdysvaltalainen kvanttikemisti Linus Pauling laski, että ksenon- ja kryptonyhdisteiden valmistaminen on mahdollista. Kului kuitenkin 30 vuotta ennen kuin Neil Barlett onnistui vuonna 1962 valmistamaan ensimmäisenä maailmassa jalokaasuyhdisteen: ksenonheksafluoroplatinaatin, XePtF, kaikkein reaktiivisimman alkuaineen, fluorin avulla.


title: Jalokaasuyhdiste

text: Jalokaasuyhdisteitä on onnistuttu muodostamaan myös kryptonista ja radonista, muttei kaikkein kevyimmistä jalokaasuista neonista ja heliumista. Argonfluorihydridiä, HArF, on valmistanut ensimmäisenä Markku Räsäsen tutkijaryhmä Suomessa. Argonfluorohydridi kuitenkin hajoaa yli −256 °C:ssa.


title: Jalokaasuyhdiste

text: Jalokaasuyhdisteitä on onnistuttu valmistamaan myös ilman halogeeneja. Näistä ensimmäisenä Suomessa Helsingin yliopiston fysiikanlaitoksen laboratoriossa vuonna 1999 valmistettu HXeCCH ksenonista ja asetyleenistä. Tämän lisäksi on laskettu olevan mahdollista valmistaa myös muita halogeenittomia jalokaasuyhdisteitä samalla periaatteella.


title: Jalokaasuyhdiste

text: 1990-luku aloitti myös uudenlaisten jalokaasuyhdisteiden, HXY-molekyylien, aikakauden. Kaavassa H = vetyatomi, X = jalokaasuatomi ja Y = halogeeniatomi. Näitä onnistuttiin valmistamaan jäähdyttämällä ksenon –265 °C:n lämpötilaan, lähelle absoluuttista nollapistettä, pienen vetyhalidimäärän (HF, HCl, HBr, HI) kanssa, ja säteilyttämällä niitä ultraviolettilaserpulsseilla jolloin vetyhalidit hajoavat vetyatomeiksi ja neutraaleiksi halogeeniatomeiksi. Vapaat vetyatomit voidaan saada liikkeelle kiinteässä ksenonkidehilassa lämmittämällä, mikä saa aikaan atomien yhdistymisen neutraaliksi HXY-molekyyliksi. Molekyyli kuitenkin hajoaa lämpötilan noustessa jo muutamia asteita.


title: Jalokaasuyhdiste

text: Toistaiseksi tunnettuja fluorittomia ksenonyhdisteitä ovat HXeCl, HXeBr, HXeI, joista halogeenittomia HXeNC, HXeCN, HXeOH, HXeSH, HXeNCO, HXeH, HXeO ja kryptonyhdisteitä HKrCl, HKrCN ja HKrF.


title: Jalokaasuyhdiste

text: Jalokaasuryhmän viimeisen alkuaineen numero 118, vuonna 2006 syntetisoidun oganessonin on arveltu olevan todennäköisesti reaktiivisempi kuin muut jalokaasut, ja sen arvellaan pystyvän muodostamaan esimerkiksi pysyviä oksideja.


title: Makkarajärvi

text: Makkarajärvi voi tarkoittaa seuraavia:


title: Sepik

text: Sepik on joki Papua-Uuden-Guinean pohjoisosassa. Sivuhaaroineen se on Kaakkois-Aasian ja Oseanian alueen suurin täysin luonnontilainen makeavetinen vesistö.


title: Sepik

text: Sepik saa alkunsa Uuden-Guinean Keskusylängöltä, Viktor Emanuelin vuorilta läheltä Indonesian vastaista rajaa. Se virtaa laajan tasankoalueen poikki erittäin runsaasti mutkitellen. Joki laskee Bismarckinmereen saaren pohjoisrannikolla, noin 100 kilometriä Wewakin kaupungista itään. Sepik päättyy mereen ilman suistoa ja samentaa meriveden 50 kilometrin matkalta rannikolta ulospäin. Joen varrella on noin 1500 järveä, näistä monet ovat ns. makkarajärviä. Vesistön suurin järvialue on Chambrijärvi. Sepikiä ympäröivän tasangon kasvillisuus muodostuu trooppisesta sademetsästä ja soista, ja sadekaudella joen ympäristöön muodostuu laajoja tulvatasankoja.


title: Sepik

text: Sepik on purjehduskelpoinen neljän metrin syväyksellä 480 kilometrin matkan, ja kanootilla noin 900 kilometriä.


title: Sepik

text:
Sepikin valuma-alueella on pinta-alaa noin 80 000 km² ja siellä asuu noin 430 000 ihmistä.
Jokilaaksoa asuttavien heimojen etninen kirjo on laaja jopa Papua-Uuden-Guinean mittapuulla. Alueella ei ole kuitenkaan kaupunkeja, teollisuutta tai kaivostoimintaa. Ensimmäinen eurooppalainen joella oli Otto Finsch vuonna 1885. Finsch myös purjehti jokea ylävirtaan noin 50 kilometrin matkan.


title: Torvikaiutin

text:
Torvikaiutin on keksintönä vanha. Jo tuhansia vuosia sitten ihminen käytti suuntainta eli alkeellista megafonia suunsa
edessä huudon kantomatkan lisäämiseksi. Edistyneempi tapa käyttää kartiota samaan tarkoitukseen
keksittiin myös jo kivikauden aikana. Idea on sinänsä yksinkertainen ja toimiva.


title: Torvikaiutin

text:
Suuntain/ torvi sekä lisää sekä äänen määrää että sen suuntaavuutta. Akustisen äänen määrä nousee jo yksinkertasellakin suuntaimella helposti 6 desibeliä, jolloin kantama kaksinkertaistuu.
Kaiuttimen yhteydessä torvi tuli käyttöön samaisesta syystä.
Gramofoni sai omintakeisen ulkonäön juuri siihen asennetusta torvesta.


title: Torvikaiutin

text: Torvi parantaa merkittävästi kaiutinelementin liikkeen muuntumista ilmamassaa liikuttavaksi männäksi. Kaiutin on periaatteessa yksinkertainen muuntaja, joka muuttaa liikkuessaan ilmamassan tiheämmäksi/ harvemmaksi. Ääni tarvitsee aina etenemiseen väliainetta, joka on yleensä ilma. Ääniaallon pituus määrää taajuuden ja aallonkorkeus eli amplitudi määrää voimakkuuden.


title: Torvikaiutin

text: Hyvin suunniteltu torvikaiutin on ääneltään hyvä, särötön ja tarkka.


title: Torvikaiutin

text:
Torven toimintaa säätelevät pääasiassa sen pituus, tilavuus, sekä kurkun ja suuaukon kokojen välinen suhde.
Yleensä torvet jaetaan kolmeen ryhmään:
Diskantti- keskialue ja bassotorvi.


title: Bengt Fjällberg

text: Bengt Fjällberg (s. 15. syyskuuta 1961 Tärnaby) on ruotsalainen entinen alppihiihtäjä.


title: Bengt Fjällberg

text: Fjällberg saavutti pronssimitalin pujottelusta Itävallan Schladmingissa järjestetyissä maailmanmestaruuskilpailuissa vuonna 1982.


title: Bengt Fjällberg

text: Maailmancupissa Fjällberg sijoittui pujottelussa palkintokorokkeelle kaksi kertaa, sekä kymmenen parhaan joukkoon yhteensä 12 kertaa.


title: Bengt Fjällberg

text: Fjällberg ja Ingemar Stenmark ovat keskenään serkuksia.


title: Jean-Claude Mézières

text: Jean-Claude Mézières (s. 23. syyskuuta 1938, Pariisi) on ranskalainen sarjakuvataiteilija ja kuvittaja. Hänet tunnetaan esimerkiksi Pierre Christinin kanssa tekemästään Valérian-sarjakuvasta, joka kuuluu tieteisfiktion piiriin. Valérianin seikkailuja on julkaistu ainakin 14 kielellä, muun muassa Ranskassa, Pohjoismaissa, Italiassa, Saksassa ja Hollannissa.


title: Joseph Ebuya

text: Joseph Ebuya (s. 20. kesäkuuta 1987 Nyandarua, Kenia) on kenialainen kestävyysjuoksija.


title: Joseph Ebuya

text: Ebuya sijoittui Melbournen Kansainyhteisön kisoissa 2006 neljänneksi 5 000 metrin juoksussa ajalla 13.05,89. Myöhemmin samana vuonna hän juoksi Fukuokan maastojuoksun MM-kisoissa nuorten sarjassa neljänneksi ja voitti Pekingin nuorten MM-kisoissa pronssia 5 000 metrillä sekä hopeaa 10 000 metrin juoksussa ajalla 28.53,46. Kauden lopussa hän oli 3 000 metrin juoksusa kahdeksas ajalla 7.43,31. Seuraavana vuonna Ebuya karsiutui Osakan MM-kisoissa 5 000 metrin alkuerissä. hän sijoittui 3 000 metrillä toiseksi ja 5 000 metrillä neljänneksi.


title: Joseph Ebuya

text: Ebuya juoksi Edinburghin maastojuoksun MM-kisoissa 2008 neljänneksi. Berliinin MM-kisoissa 2009 hän oli 5 000 metrillä kolmastoista. Ebuya voitti Bydgoszczin maastojuoksun MM-kisoissa 2010 MM-kultaa.


title: Hämeenkatu (Turku)

text: Hämeenkatu () on yksi Turun keskustan pääkaduista. Se alkaa Kiinamyllynkadun risteyksestä ja päättyy Aurajoen rannalla sijaitsevaan Aurakadun, Itäisen Rantakadun ja Kaskenkadun risteykseen. Keskustasta päin tultaessa Hämeenkatu muuttuu Kiinamyllynkadun risteyksessä Hämeentieksi, jonka alussa on Turun yliopistollisen keskussairaalan U-sairaala ja rantaradan ylittävän Hämeensillan jälkeen T-sairaala. Hämeentie muuttuu Halistentien ja Tammitien risteyksessä Hämeen valtatieksi, joka on osa Hämeenlinnaan johtavaa valtatietä 10.


title: Hämeenkatu (Turku)

text: Joukkoliikenne Turun itäisiin kaupunginosiin kulkee Hämeenkatua pitkin.Liikenteellisesti nykyisinkin merkittävä Hämeenkatu on yksi Turun kaupungin vanhoista maanteistä. Se mainitaan asiakirjoissa ensimmäistä kertaa vuonna 1426 "Tauastagathuna". Hämeenkatu oli osa vanhaa Turusta Hämeenlinnaan johtanutta Hämeen härkätietä.


title: Ryugyŏng-hotelli

text: Ryugyŏng-hotelli on Pjongjangissa Pohjois-Koreassa sijaitseva keskeneräiseksi jäänyt pilvenpiirtäjähotelli. Se on 330 metriä korkeana kaupungin korkein rakennus, ja siinä on 105 kerrosta. Rakennuksen alkuperäinen käyttötarkoitus oli hotelli. Lisäksi sen huipulle suunniteltiin viittä pyörivää luksusravintolaa. Esquire-lehti valitsi Ryugyŏngin kaikkien aikojen hirvittävimmäksi rakennukseksi.


title: Ryugyŏng-hotelli

text: Baekdu Mountain Architects & Engineers aloitti pyramidin muotoisen Ryugyŏngin rakentamisen vuonna 1987. Rakennustyöt kuitenkin lopetettiin vuonna 1992, kun rahatulot loppuivat Neuvostoliiton romahdettua. Tuolloin vasta rakennuksen runko oli ehditty saada valmiiksi. Rakennus on yhä keskeneräinen. Hotellia alettiin kuitenkin jälleenrakentaa vuonna 2008. Ryugyŏng-hotellin olisi pitänyt valmistua vuoden 2012 loppupuolella, jolloin juhlitiin Kim Il-sungin syntymän 100. vuosipäivää.


title: Ryugyŏng-hotelli

text: Kesäkuussa vuonna 2011 ilmoitettiin ulkotöiden valmistuneen. Ulkopinnalle asennettiin lasipaneelit ja telekommunikaatioantenneja. Syyskuussa vuonna 2012 julkistettiin ensimmäisiä kuvia sisätiloista. Kuukautta myöhemmin kansainvälinen luksushotellifirma Kempinski ilmoitti mahdollisesti alkavansa ylläpitää hotellia, jonka odotettiin avautuvan osittain noin vuoden 2013 puolivälin tienoilla. Nämäkin suunnitelmat kuitenkin jäädytettiin.


title: GAZ-3105

text: GAZ-3105 eli Volga 3105 oli venäläisen GAZin autotehtaan valmistama, jatkuvalla nelivedolla varustettu ylellinen edustusauto, jossa oli täysin uusi sylinterinkannen yläpuolisilla nokka-akseleilla varustettu V8-moottori. Autosta oli myös 2,3-litraisella moottorilla varustettu takavetoinen muunnelma. Autoja valmistettiin vain rajoitettu määrä. Arvioiden mukaan kuuden vuoden aikana oli valmistettu ainoastaan 60–80 kappaletta. Tuotantoluvut jäivät alhaisiksi, sillä se oli kallis eikä sitä koskaan valmistettu sarjatuotantona. Suurin osa autoista päätyi valtiollisten instituuttien käyttöön. Muutama oli Kremlin palveluksessa presidentin saattueautoina.


title: GAZ-3105

text: Jousitus on toteutettu edessä ja takana erillisjousituksena kierrejousin. Edessä oli levy- ja takana rumpujarrut. ABS-jarrujärjestelmä oli valinnainen varuste. Auton rengaskoko oli 215/60R15S.


title: Mestis-kausi 2007–2008

text:
Kausi 2007–2008 oli jääkiekon Mestiksen kahdeksas kausi. Runkosarjassa pelattiin 12 joukkueen nelinkertainen runkosarja, sekä lisäksi jokainen joukkue pelasi yhden kotiottelun Suomen U20 maajoukkuetta vastaan.
Mestiksestä putosivat edelliskauden lopuksi Suomi-sarjaan FPS ja KOO-VEE, josta tilalle nousivat Titaanit ja LeKi.


title: Mestis-kausi 2007–2008

text: Mestiksen mestaruuden voitti TuTo, joka loppuotteluissa voitti edelliskauden mestarin Kajaanin Hokkin.


title: Mestis-kausi 2007–2008

text: Kahdeksan parasta pudotuspeleihin, kaksi heikointa Mestiskarsintaan.


title: Mestis-kausi 2007–2008

text: "Lopputilanne"


title: Mestis-kausi 2007–2008

text: Mestiksen karsintasarjaan osallistuivat Mestiksen kaksi viimeistä Kotkan Titaanit ja Kirkkomummen Salamat, sekä Suomi-sarjan kaksi parasta Oulun K-Laser ja Jyväskylän D-Kiekko. Koska D-Kiekko ja K-Laser pelaavat SM-liigajoukkueen kotihallissa (Hippos ja Raksila), heidän kotipeleissään käytettiin videomaalituomarijärjestelmää.


title: Mestis-kausi 2007–2008

text: Koska Salamat ja D-Kiekko päätyivät tasapisteisiin ja Titaanit oli jo voittanut karsintasarjan, toisesta Mestispaikasta pelattiin uusintaottelu Salamoiden ja D-Kiekon välillä. Salamoilla oli yhden maalin verran parempi maaliero, joten uusintaottelu pelattiin Kirkkonummella. Ottelun voittaja nousi Mestikseen ja häviäjä putosi Suomi-sarjaan.


title: Mestis-kausi 2007–2008

text: D-Kiekko nousi Mestikseen, ja Salamat putosi Suomi-sarjaan.


title: Gamlan piiritys

text: Gamlan piiritys tai Gamalan piiritys käytiin vuonna 67 jaa. ensimmäisessä juutalaissodassa. Titus Flavius Vespasianuksen roomalaiset joukot valtasivat Gamlan kaupungin, joka sijaitsi vaikeapääsyisellä kukkulalla.


title: Gamlan piiritys

text: Josephus oli rakennuttanut sodan alussa kaupungin ympärille muurin ja maanalaisia tunneleita vahvistaakseen Gamlan puolustusta. Kaupunki oli kestänyt Marcus Julius Agrippan johtamien joukkojen piiritystä 7 kuukautta, joten kaupunkilaiset olivat varmoja valloittamattomuudestaan ja jopa torjuivat kaikki vahvistukset, joita lähetettiin kaupunkiin.


title: Gamlan piiritys

text: Voittoisan Jotapatan piirityksen jälkeen vuonna 67 Vespasianus päätti piirittää ja vallata Gamlan kaupungin. Hänellä oli mukanaan legioonat Legio XV Apollinaris, Legio V Macedonica, Legio X Fretensis.


title: Gamlan piiritys

text: Ensimmäinen hyökkäys epäonnistui alkumenestyksen jälkeen, kun juutalaiset tekivät kiivasta vastarintaa legioonalaisia vastaan rikkoen näiden linjat, jolloin nämä joutuivat pakenemaan talojen katoille, jotka sortuivat. Vespasianus määräsi lopulta miehensä perääntymään. Myöhemmin sen jälkeen roomalaiset onnistuivat yllätyshyökkäyksellä valtaamaan kaupungin. 5000 juutalaista teki itsemurhan hyppäämällä jyrkänteeltä alas ja 4000 surmattiin.


title: Lornah Kiplagat

text: Lornah Kiplagat (s. 1. toukokuuta 1974 Kenia) on alankomaalainen kestävyys- ja maastojuoksija.


title: Lornah Kiplagat

text: Alkujaan Keniaa edustanut Kiplagat voitti 1997 ja 1998 Los Angelesin maratonin. Jälkimmäisenä vuonna hän sijoittui Usterin puolimaratonin MM-kisoissa kahdenneksikymmenenneksiensimmäiseksi ajalla 1.12.09. Hän muutti seuraavana vuonna Alankomaihin ja voitti Amsterdamin maratonin. Kiplagat voitti vuosina 2000, 2001 ja 2002 sekä Peachtree- että Falmouth-maantiejuoksukilpailut. Vuonna 2002 hän voitti lisäksi Osakan maratonin.


title: Lornah Kiplagat

text: Kiplagat sai Alankomaiden kansalaisuuden vuonna 2003 ja 31. heinäkuuta samana vuonna hän sai maan edustusoikeuden. Myöhemmin samana vuonna hän juoksi neljänneksi Pariisin MM-kisoissa 10 000 metrin juoksussa ajalla 30.12,53. Seuraavana vuonna hän oli kuudes Brysselin maastojuoksun MM-kisoissa pitkällä matkalla ja viides Ateenan olympialaisissa 10 000 metrillä. Vuonna 2005 hän voitti MM-hopeaa puolimaratonin MM-kisoissa ajalla 1.10.19.


title: Lornah Kiplagat

text: Kiplagat voitti Fukuokan maastojuoksun MM-kisoissa 2006 MM-hopeaa pitkällä matkalla ja sijoittui viidenneksi lyhyellä matkalla. Myöhemmin samana vuonna hän voitti Alankomaiden mestaruuden 10 000 metrillä ja oli Göteborgin EM-kisoissa samalla matkalla viides. 17. syyskuuta samana vuonna hän teki uuden maailmanennätyksen 10 mailin maantiejuoksussa ajalla 50.50. Kauden lopussa hän voitti Debrecenin maantiejuoksun MM-kisoissa kultaa 20 kilometrin maantiejuoksussa ajalla 1.03.21, mikä oli uusi maailmanennätys. Seuraavana vuonna Kiplagat voitti Mombasan maastojuoksun MM-kisoissa kultaa ja voitti Udinen maantiejuoksun MM-kisoissa kultaa ajalla 1.06.25, mikä oli uusi puolimaratonin maailmanennätys. Myös 20 kilometrin väliaika 1.02.57 alitti edellisen maailmanennätyksen. Pekingin olympialaisissa 2008 Kiplagat sijoittui 10 000 metrin juoksussa kahdeksanneksi. Lokakuussa 2008 hän voitti Rio de Janeirossa puolimaratonin maailmanmestaruuden.


title: Wang Liqin

text:
Wang Liqin (s. 18. kesäkuuta 1978 Jiangsu, Kiina) on kiinalainen pöytätennispelaaja, joka on voittanut pöytätenniksen maailmanmestaruuden seitsemän kertaa ja kahdesti olympiakultaa. Hän alkoi pelata 6-vuotiaana.
Wang Liqin on voittanut maailmanmestaruudet vuosina 2001, 2005 ja 2007. Hän on myös voittanut Sydneyn olympialaisissa 2000 kultaa nelinpelissä, Pekingissä 2008 kultaa joukkuekilpailussa ja pronssia kaksinpelistä sekä vuonna 2004 olympialaisissa Ateenassa pronssia kaksinpelistä. Vuonna 2005 hänet rankattiin maailman parhaaksi pöytätennispelaajaksi.


title: Felons and Revolutionaries

text: Felons and Revolutionaries oli Dopen ensimmäinen albumi. Se julkaistiin 21. syyskuuta vuonna 1999. Levy-yhtiönä toimi Epic Records. Se uudelleenjulkaistiin 18. heinäkuuta 2000 "You Spin Me Round (Like A Record)" kappaleen kanssa (yhtyeen kappale "Amerikan Psyko" soundtrackilta).Kaikkien kappaleet Edsel Dopen paitsi "Fuck tha Police" (Dr. Dre, MC Ren, ja Ice Cube), "You Spin Me 'Round (Like a Record)" Dead or Alive:lta, ja "Sick" Simon ja Edsel Dopelta.


title: Thomas Fogdö

text: Thomas Fogdö (s. 14. maaliskuuta 1970 Jällivaara) on ruotsalainen entinen alppihiihtäjä, joka oli erikoistunut pujotteluun.


title: Thomas Fogdö

text: Fogdö sijoittui kaksi kertaa peräkkäin olympialaisten pujottelussa 5:ksi, Albertvillessä 1992 sekä Lillehammerissa 1994. Hän sijoittui pujottelussa 5:ksi myös Saalbachin maailmanmestaruuskilpailuissa 1991 ja kaksi vuotta myöhemmin Japanin Moriokassa 6:ksi.


title: Thomas Fogdö

text: Fogdö voitti pujottelun maailmancupin kaudella 1992-1993, samalla kaudella hän oli maailmancupin kokonaiskilpailussa 9:s. Hän voitti urallaan yhteensä 5 osakilpailua ja saavutti 16 palkintokorokepaikkaa.


title: Thomas Fogdö

text: Fogdö halvaantui vyötäröstä alaspäin kaaduttuaan rajusti harjoituslaskussa Ruotsin Åressa keväällä 1995.


title: Jokker 27

text: Jokker 27 on urheilullinen retkipurjevene, jonka on suunnitellut Paavo Hallman. Se on rakennettu lasikuidusta ja masto sekä runko perustuu olympiapurjevene-luokan purjeveneen, Solingin piirustuksiin, tosin rungon muoto ei ole täysin sama. Käytännössä Jokker on katettu retkiversio Solingista. Jokker 27 muistuttaa mitoiltaan ja purjehdusominaisuuksiltaan paljon 1970- ja 1980-lukujen suosikkia H-venettä. Jokker 27 on kuitenkin sisätiloiltaan asuttavampi kuin perinteisemmän näköinen H-vene. Apumoottorina käytetään pientä ulkolaitamoottoria. Jokker 27 -purjeveneitä on valmistettu 57 kpl 1970-luvun tiettämiltä.


title: Lykurgos (Traakia)

text: Lykurgos () oli kreikkalaisessa mytologiassa edonialaisten kuningas Traakiassa ja Dryaan poika. Hän kielsi Dionysos-kultin, ja kuultuaan Dionysoksen olevan valtakunnassaan hän vangitutti tämän seuraajat, mainadit. Dionysos pakeni ja sai turvapaikan Thetiin luona.


title: Lykurgos (Traakia)

text: Dionysos rankaisi Lykurgosta mielipuolisuudella. Apollodoros kertoo, että Lykurgos tappoi poikansa silpoen tältä raajat irti kirveellä, koska luuli tätä viiniköynnökseksi, Dionysokselle pyhitetyksi kasviksi. Lisäksi Dionysos lähetti maahan kuivuuden niin pitkäksi aikaa kuin Lykurgos jätettiin rankaisematta teostaan. Tämä johti siihen, että alamaiset surmasivat kuninkaansa revityttämällä tämän raajat irti villihevosilla päästäkseen eroon kuivuudesta.


title: Lykurgos (Traakia)

text: Hyginuksen versiossa Lykurgos tappoi hulluudessaan sekä poikansa että vaimonsa ja leikkasi jalkansa irti, koska luuli sitä viiniköynnökseksi. Lopuksi Dionysos syötti tämän panttereilleen.


title: Lykurgos (Traakia)

text: Sofokles puolestaan antaa ymmärtää, että Lykurgos ainoastaan suljettiin vangiksi luolaan Dionysoksen käskystä, kunnes hänen raivonsa laantui.


title: Luis Guzmán

text: Luis Guzmán (s. 1. tammikuuta 1957 Cayey, Puerto Rico) on puertoricolainen näyttelijä. Hän syntyi Cayeyssä, mutta kasvoi New Yorkissa ja valmistui City College of New Yorkista.


title: Luis Guzmán

text: Guzmán aloitti uransa sosiaalityöntekijänä, mutta siirtyi vähitellen entistä enemmän esiintymiseen. Hän asuu vaimonsa Angelitan ja lastensa kanssa Vermontissa.


title: Luis Guzmán

text: Gusmán on myös ääninäytellyt "" -videopelissä.


title: Elektronidiffraktio

text: Elektronidiffraktio on valon diffraktiota muistuttava ilmiö, jossa elektronin kulkureitti taipuu, kun sen kulkuun on vaikuttanut jokin kappale, esimerkiksi rako tai kide. Elektronit hajaantuvat osuessaan materiaalin hilassa oleviin atomeihin, ja muodostavat sen jälkeen kalvolle osuessaan symmetrisiä interferenssikuvioita.